text:
THE PEOPLE AND THE THINGS/
Framsýning hjá Silju Strøm í Steinprent
Hon er at síggja til lívlig, kát og litrík; framsýningin THE PEOPLE AND THE THINGS, sum letur upp í gallarínum hjá Steinprent fríggjadagin 20.nov kl. 16-18. Hetta er ein framsýning, sum granskar øll brigdi av viðurskiftunum millum menniskju, ting og umhvørvi – millum kronologi og samanhang – millum ítøkiliga og óítøkiliga rúmið hjá menniskjum, tingum og listaverkum. Verkini fevna um bæði abstraktión og figuratión og fyrihalda seg til listarligar grundspurningar um mimetiska, myndaliga umboðan. Listakvinnan er sera tilvitað um myndatulking og ta ávirkan og samspæl, sum hendir, tá myndir og tekstir verða sett saman við øðrum myndum ella teksti. Eitt ting kann hava ymiskan týdning alt eftir hvørjum umhvørvi tað er í. Endurtøkur mynda eitt mynstur, ið økir um upplivingarmøguleikarnar av hvørjum einstøkum verki á framsýningum.
THE PEOPLE AND THE THINGS fevnir um málningar, keramikk og tekst í støðugari interaktión. Silja Strøm hevur tikið lut á fleiri bólkaframsýningum í Norðurlandahúsinum, Listasavninum og í Steinprenti, men fýra ár eru síðan hennara seinastu serframsýning í Føroyum. Listakvinnan fekk í februar tillutaðar 6 mánaðar starvsløn frá Mentanargrunninum og tað kundi sæð út sum hevur hetta verið ein góð íløga, tí nýggja framsýningin ýður av íblástri, nýggjum hugskotum og listarligum yvirskoti. Silja Strøm er ung listakvinna, hon er fødd í 1987, men av tí, at hon er sera dugnalig og miðvís er hon longu rættiliga roynd og virðislønt fleiri ferðir. Hon er úr Vestmanna og hevur útbúgving frá akademinum í Glasgow, og í 2010 fekk hon Gávugóðs úr Grunni Thorvalds Poulsen av Steinum. Í 2012 fekk hon Virðisløn til ungt listafólk frá Mentamálaráðnum, Í 2013 myndaði hon Summarframsýningina í Norðurlandahúsinum saman við Steinunn Thórarinsdóttir og í fjør var tað hon, sum gjørdi árligu gávuprentini til limir í grafikkfelagnum Steinbrá. Hon hevur myndprýtt fleiri bøkur, m.a. stuttsøgusavnið hjá Hanusi Kamban, Gullgentan, sum varð innstillað til norðurlendsku bókmentavirðislønina í 2012.
Grundleggjandi snýr framsýningin seg um sambond millum fólk og teirra umhvørvi psykologiskt, sosialt og hvat, ið ávirkar hesi sambondini. Her eru myndir av menniskjum, sum ikki interagera, sjálvt um tey eru í sama rúmi. Sosialt tykjast persónarnir fongdir av ógvisligum smædni, har er okkurt beinleiðis klombrut yvir samspælinum, sum minnir eitt sindur um viðurskiftini millum persónarnar í áhugaverdu myndunum hjá stóra italska meistaranum Giotto í byrjandi renesansutíðini, t.d. í myndini, har foreldur Mariu, Anna og Joakim kyssast við eitt gylt portur. Staðfestast kann, at kærleikin millum menniskju ikki er uttan trupulleikar og tað man vera galdandi fyri bæði 14.og 21.øld. Tað sosiala hevur yvirhøvur stóran týdning fyri Silju Strøm og tá hugsi eg ikki bara um innihaldið í hennara verkum. Tað, at hennara verk í stóran mun eru gjørd burtur úr burturkasti er eisini í sær sjálvum ein ideologisk yvirlýsing, sum fyriheldur seg til umhvørvisverndarligar hugsanir, og sum kanska eisini viðmerkir forbrúkarahugburðin í samtíðini. Hetta sama liggur í avmarkaðu støddini á verkunum, sum gevur varhugan av einum eyðmjúkum listafólki við stórari umsorgan fyri sínum umhvørvi. Sjálvt um talan er um eina stóra framsýning við nógvum verkum, kunnu vit neyvan tosa um stórar armrørslur í hesum sambandi, tí verkini eru so smá í vavi, men tey eru lutvíst meira málandi í støðum enn vit hava upplivað higartil og tað er gott, tí Silja Strøm er eisini ein framúrskarandi málari, umframt at hon er ástøðiliga væl grundað sum samtíðarlistafólk. Á framsýningini verður høvið at lesa onkrar av hennara listarligu hugsanum, tær eru festar á blað á litað pappír, sum áskoðarin eisini sleppur at taka við heim, hervið er sosiala hugsanin førd heilt út í tað idealistiska, at øll áhugað ókeypis sleppa at taka ein part av framsýningini við heim. Framsýningin THE PEOPLE AND THE THINGS verður at síggja í Steinprenti fram til 17.januar í 2016.
Kinna Poulsen


c: text/html

text:
Antton Laine gjørt seriu til kvinnuliðið Hydra
Í farnu viku var heimskendi koreografurin, Antton Laine, og vitjaði kvinnuliðið Hydra hjá Ljósinum. Eins og í fjør, so hevur Ljósið keypt íðkan til kvinnuliðið Hydra, og arbeitt hevur verið nógv við íðkanini seinastu dagarnar.
Í fjør, tá kvinnuliðið Hydra var til kappingar uttanlands, høvdu tær møguleika at venja saman við Antton áðrenn kappingarnar, og samstarvið millum hann, íðkararnar og venjaran, Eyð Strøm, er sera gott.
Antton dugir sera væl at finna of síggja støðið hjá kvinnunum, og hetta sóðu vit í fjør, tí íðkanin var tekniskt góð til støðið hjá íðkarunum.
Aftur í ár hevur Antton givið kvinnunum eina íðkan, ið hóskar sera væl til støði hjá teimum. Venjarin, Eyð Strøm, er sera væl nøgd við íðkanina, og hon gleðir seg at arbeiða víðari við kvinunum teir næstu mánaðirnar, so tekisku, listarligu og framførslu krøvini koma at sita so gott sum gjørligt til 1. steypakapping, ið veðrur tann 27. januar 2018 í Høllini á Hálsi.
Sigast kann um íðkararnar á kvinnuliðnum Hydra, at tær eru ágrýtnar og arbeiða hart fram ímóti teimum góðu úrslitunum, og tað vísti tær við teirra framúr góðu úrslitum í fjør, at tær vinnu FM og vórðu besta kvinnulið í kongaríkinum. Fimleikafelagið Ljósið og venjarin, Eyð Strøm, ivast ikki eina løtu í, at kvinnurnar fara eisini at arbeiða sera hart fyri teimum góðu úrslitunum í ár. Tær hava ment seg ómetaliga nógv, og tað ger, at til ber at gera eina íðkan, har støðið hjá teimum verður avbjóðað, og tað er júst í hesum partinum, at tann størsta menningin fer fram.
Tær sum manna kvinnuliðið Hydra í ár eru: Jóhanna Brimsvík, Hildur Sundberg Eliasen, Guðrun Tórsdóttir, Marjun Nicodemussen, Jóhanna Óladóttir Joensen, Kristina Thomsen og Eydna í Soylu. Venjari er Eyð Strøm.
Vit í Fimleikafelagnum Ljósinum ynskja kvinnuliðnum Hydra og venjaranum alt tað besta og gleða okkum at síggja tær til 1. steypakapping í januar 2018.
Fimleikafelagið Ljósið
Høvuðsstuðul hjá Ljósinum er:
Suðuroyar Sparikassi

robotstxt: allowed

filter: keep


text:
Ari av Rana
13.11.2017 - 18:41
Tíðindi > Uttanlands > Politikkur
Fyrrverandi amerikanski ambassadørurin í Danmark, Rufus Gifford, stillar upp til Umboðsmannatingsvalið í Massachusetts. Gifford hevur verið tvær ferðir verið á vitjan í Føroyum.
Rufus sigur at hann, líka sum fleiri aðrir amerikanarar, vaknaði fyri einum árið síðani og gjørdist skelkaður og hjartabrotin við tíðindunum um at Donald Trump varð valdur til forseta.
Hann sigur, at tankin um at tað søguliga eftirmæli innan heilsu, veðurlag og javnstøðu, sum hann hevði arbeitt við undir Barack Obama, skuldi verða hótt, var ein ræðandi tanki. Tí stillar Rufus Gifford upp til umboðsmannatingið fyri Massachusetts.
Rufus Gifford var amerikanski ambassadørurin í Danmark frá 2013-2017.


text:
Skúlaflokkar og aðrir bólkar kunnu vitja Sjósavnið. Ein savnslærari er á savninum, sum greiðir frá og vísir fram.
Um t.d. ein flokkur arbeiðir við eini verkætlan um havið, ber til at gera avtalu við Sjósavnið um at vísa fram okkurt serligt. Tað kann til dømis vera, hvussu eitt fiskabúr verður innrættað, at hyggja nærri at kræklingatyssum við nógvum smádýrum í ella at skera sundur og kanna fisk.
Savnsfagnaður
Síðstu árini hevur savnsfagnaður verið hildin í heystfrítíðini. Sjósavnið er eisini við, og tá plaga um 2.000 fólk at vitja savnið teir fimm dagarnar, fagnaðurin er.


text:
Tróndur Arge 16.05.2018 (17:49)
Sam fingið fótin
Sam Allardyce hevur fingið fótin í Everton, eftir at hava staðið á odda fyri liðnum síðani 30. novembur 2017. Hann tók tá við eftir Ronald Koeman, men hóast eitt 8. pláss, so hevur kritikkurin heglað omanyvir fyrrverandi enska landsliðsvenjaran.
Hann er tiltikin fyri sín fótbólt, sum ikki altíð er so penur fyri eygað. Í Everton tykist hann hava verið fyri kritikki líka síðani hann bleiv settur, eftir at Ronald Koeman bleiv koyrdur. Everton keypti stórt inn til hetta kappingarárið, men fekk illa umsett nýggju keypini til stig.
Sam Allardyce hevur eftirfylgjandi latið illa at avgerðini, og heldur fyri, at um hann kom úr onkrum øðrum landi enn Onglandi, so hevði hann ikki verið so illa viðfarin sum venjari. Hann venjari nummar 11, sum verður koyrdur síðani kappingarbyrjan í Premier League.
Hinir eru, Frank de Boer (Crystal Palace), Craig Shakespeare (Leicester City), Ronald Koeman (Everton), Slaven Bilić (West Ham), Tony Pulis (WBA), Paul Clement (Swansea), Mark Hughes (Stoke), Marco Silva (Watford), Mauricio Pellegrino (Southampton) og Alan Pardew (WBA).
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Her er link til tilfar frá ráðstevnuni Fólksins ogn ella, ljóðfíla er upptøka av framløguni, sum Kringvarpið gjørdi, og glærur eru frá fyrilestrarhaldarunum sjálvum. Kringvarpið sendi tríggjar av fyrilestrunum í útvarpinum (teir tveir á føroyskum og tann á donskum) hinir tveir hava einans verið tøkir á heimasíðuni at lurta eftir.
Ásmundur Guðjónsson: “Føroyska tilfeingismálið í norðurlendskum høpi”
Jørgen Birk Mortensen: “Aftaler og beskatning af den danske olie og gas i Nordsøen”
Kári Petersen: “Føroyskar royndir við ymsum loyvisskipanum í fiskivinnuni”
Ola Flåten: “Bærekraftige fiskerier – om økonomi, miljø og fordeling”
Thorvaldur Gylfason: “Commmon property resources are human rights”


text:
Sřgan um Merkiđ
Norrřna Ungmannafelag Fřroya skipar fyri flaggdagshaldi í Posthúskjallaranum í Tórsgřtu 8 á flaggdegnum 25. apríl.
Jógvan Arge, býráđslimur, fer at greiđa frá, hvussu Merkiđ bleiv til, hví flaggiđ er reytt, blátt og hvítt og um stríđiđ at fáa hjálandaveldiđ at viđurkenna flaggiđ.
Pápi Jógvan Arge, Niels Juel Arge, gav út bók um sřguna hjá Merkinum. Jógvan Arge var sjálvur annar viđ at ritstjórna bókina.
Tiltakiđ fer av bakkastokki frá kl.16-18 á flaggdegnum aftan á skrúđgonguna á Vaglinum. Ungmannafelagiđ skipar eisini fyri kaffistovu viđ kaffi og te aftan á framlřguna, og tá fer Jákup Lind Dam at spćla nřkur lřg.
Norrřna Ungmannafelag Fřroya arbeiđur fyri at skapa og menna samstarv millum ung í Norđurlondum á eitt nú hesum řkjum: Mentan, sřga, útbúgving, mál og nógv annađ.


text:
Orð: Frederic Smith
Lag: Ira David Sankey
Týtt: Victor Danielsen
1. Ei langt, ei langt frá Guds ríki!
Og heldur syndin tær tá?
Tó mong nær við dyrnar vit síggja,
innum fara tó bert so fá.
Niðurlag: Hvør fá, ja, hvør fá fara inn!
Hvør fá, ja, hvør fá fara inn!
Tó mong nær við dyrnar vit síggja,
hvør fá, ja, hvør fá fara inn!
2. Ei langt, ei langt frá Guds ríki,
har vinir nú bíða tær!
Tó stígur tú ikki um markið,
men stendur enn drálandi har.
3. Tú ert í myrkri og vanda,
og vónleyst er umkring teg;
tó kennir tú, Jesus teg dregur
til sín á hin himmalska veg.
4. Ei langt, ei langt frá Guds ríki –
eitt stig, og nátt var á mál!
Og vilt tú tá, vinur, tó kasta
í ævirnar burt tína sál?


text:
Vágs kommuna hevur keypt trý lítil prutl til undirvísing til koyrikort til lítil prutl í kvøldskúlanum.
Tag: kvøldskúlin
Kvøldskúlaframsýningin 2018
Kvøldskúlin sýnir fram handaliga tilvirkaðar lutir í skúlahøllini í Vágs Skúla sunnudagin 15. apríl frá kl. 14.00 til kl. 18.00.
Nýtt skeið í koyrikort til lítið prutl
Týskvøldið 3. apríl kl. 19 byrjar nýtt skeið í koyrikort til lítið prutl. Aldursmark fyri luttøku umleið 15 ár.
Vágs Kvøldskúli: Koyrikort til Prutl 30 kmt.
Vágs kvøldskúli bjóðar, frálæru í koyrikorti til prutl
Vágs Kvøldskúli árið 2017/2018
Kvøldskúlaárið 2017/2018 nærkast og Vágs Kvøldskúli bjóðar eisini spennandi skrá fyri kvøldskúlan komandi vetur.


text:
Wrath of the Righteous
Sir Rex
Description:
Bio:
Sir Rex var álvarsamur, strangur, sterkur og fordømandi. Eingin dámdi hann. Inntil hann slóg høvdið í, einaferð hann var í bardaga. Eftir tað var hann framvegis sterkur og kvikur – men hann var tápuligari. Og nógv fittari.
Sir Rex trýr tí mesta tú sigur. Hann skilur ikki skemt, slett ikki ironi og sarkasmu, men hann roynir at hjálpa har hann kann, og dugir serliga væl at gera hart fysiskt arbeiði. Hann er raskur og áhaldandi, og hann er seinastu tíðina blivin kendur sum hin prumpandi paladin.
Hann trýr at Azzah er dóttir Sarenrae, og tilbiður bæði Sarenrae og Azzah. Harumframt tilbiðir hann Plank, ið er sanni profetur Sarenrae og Azzah. Og hann ger hetta við at prumpa og, tá hann ikki fær prumpað, at gera prumpiljóð við munninum, hondunum og albógvunum.


text:
STUÐUL
Stuðulspolitikkur hjá Føroya Bjór
Føroya Bjór er ein virkin viðspælari í føroyska samfelagnum, og tí stuðla og samstarva vit við einstaklingar, bólkar, feløg og onnur í nærumhvørvinum í Føroyum.
Føroya Bjór tekur í hvørjum einstøkum føri støðu til stuðul og samstarvsavtalur. Hugsanin hjá Føroya Bjór er, at ein og hvør sponsoravtala skal koma báðum pørtum til góðar, samstundis at stuðuls og samstarvsavtalur skula verða í tráð við marknaðarføringsætlanina, ið Føroya Bjór hevur lagt fyri komandi tíðarskeið.
Fyri at grundarlagið, hjá okkum, at viðgera innkomnu umsóknirnar skal verða so gott og rættvíst sum gjørligt, hava vit gjørt av:
- Føroya Bjór viðger bert skrivligar umsóknir
- Lýsing av virkseminum + relevantar upplýsingar (navn/felag, adressa, ábyrgdari o.s.fr.)
- Endamál og greining við tiltakinum/ stuðlinum
- Lýsing har tað kemur fram, hvussu tiltakið/stuðulin kann tæna Føroya Bjór.
Føroya Bjór hevur avmarkaða fíggjarorku, og tí verða allar umsóknir viðgjørdar gjølla, umframt at øll fáa skrivligt svar.
Umsóknir um stuðul ið verðar sendar 14 dagar áðrenn tiltakið, verða ikki viðgjørdar.
Føroya Bjór stuðlar ikki: uttanlandaferðum hjá skúlaflokkum, ítóttarfeløgum, tónleikabólkum, einstaklingum v.m., keyp av lutaseðlum, keyp av fløgum, bókum ella líknandi.
Umleið einaferð um mánaðin viðgera vit á Føroya Bjór innkomnu umsóknirnar, av praktiskum grundum, verða ongar umsóknir viðgjørdar í juli/august og november/desember.
Næstu ferð Føroya Bjór viðger innkomnar umsóknir, 31. januar 2018.


text:
Regin Dahl átti orðini, Á grækarismessu, sum mín fyrrverandi starvsfelagi, Pauli í Sandagerði, gjørdi lag til í 1978 og gav út í satsi fyri blandað kór á forlagnum Akkuleya í 1996. Á titulblaðnum skrivar Pauli, at "tjaldrið ber boð um ljósari tíðir og at ársins fyrsta klipp lættir manga myrkurstyngda sál." Alt árið er várliga heftið til láns úr Námi. Gunnvør Poulsen, kórsangari og próvtøkufyrisitari í Mentamálaráðnum, heldur nótaheftinum.
Eins og gula strikan á flogvøllinum, eru tjaldrið og grækarismessan markið millum ljós og myrkur, og nær lendast kann til kveikjandi lív í føroysku náttúruni, ella um best er at halda seg burtur úr mjørkanum. Livst, so spyrst. Góða grækarismessu!


text:
Familjutrygd
Familjutrygd fevnir um teg og títt húski. Innbúgv- og ábyrgdartryggingin er altíð í hesari tryggingini.
Tú kanst velja at seta tryggingina saman av ymiskum valmøguleikum eftir egnum ynski. Hesir valmøguleikar eru m.a. ferða-, hunda,- og hjálparfólkatrygd.
Ábyrgdartryggingin
Tryggingin fevnir um ta ábyrgd, ið tú sum privatpersónur kann ábyrgjast fyri.
Innbúgvsparturin
Er ein góð og einføld trygging fyri títt privata innbúgv. Hon er eisini galdandi, tá tú ert uttanlands í upp til 3 mánaðir.
Serligt innbúgv
Eitt nú fartelefonir, eru eisini umfataðar av innbúgvstryggingini hjá Trygd. Fartelefonirnar eru tryggjaðar móti somu skaðaorsøkum sum títt innbúgv. Hesar orsøkir eru m.a. skaði av eldi, el-skaði, vatni, stormi ella stuldri. Akkurát sum annað innbúgv, so er fartelefonin ikki umfatað av tínari Familjutrygd, um tú t.d. missur hana og skermurin brotnar. Hjá Trygd ber til at tekna ískoytistryggingina Óhapstrygd, ið fevnir um slíkar brádligar skaðar. Les meira um Óhapstrygd her.
Eigur tú útibúgvandi børn undir 21 ár, sum búgva til leigu, og tey ikki hava børn og ikki búgva saman við øðrum, so eru tey eisini umfataði av tínari Familjutrygd. Sostatt hava tey eisini bæði eina innbúgv- og ábyrgdartrygging. Familjutrygd kann víðkast til at fevna um meiri enn omanfyri nevnda, soleiðis at tryggingin kann setast saman til júst tín tørv. Sí hesi tilval niðanfyri.
Tilval til familjutrygd
-
Ársferðatrygd, ið er íroknað avboðstrygging. Les meira um Ferðatrygd her.
-
Hjálparfólkatrygd
-
-
-
El-skaðafulnaður
-
Hundaábyrgdartrygd
-
Hundalívstrygd
Ynskir tú at tekna trygging hjá Trygd, taka vit okkum av at uppsiga verandi tryggingar í øðrum tryggingarfelag. Les meira um Familjutrygd í faldara og treytum, sum kunnu takast niður í høgra bredda.
Viðkomandi skjøl
- Tak niður faldara um Familjutrygd her.
- Tak niður treytir fyri Familjutrygd her.
- Tak niður umsóknarblað fyri Familjutrygd her.
- Fá eitt óbindandi tilboð


text:
TAKS krevur inn kringvarpsgjald fyri Kringvarp Føroya.
Í stuttum eru gjøldini soleiðis:
Tey, sum eru millum 24 og 66 ár, rinda 150 kr. um mánaðin
Lógin ásetir, at allir persónar, sum eru millum 24 og 66 ár, skulu rinda 150 kr. um mánaðin í kringvarpsgjaldi. Tey, sum eru 67 ár og eldri, rinda 50 kr. um mánaðin, og tey, sum eru 23 ár og yngri, rinda einki. Tað eru bert fólk við fullari skattskyldu í Føroyum, ið rinda kringvarpsgjald. Lesandi, ið búgva uttanlands, men sum hava varðveitt fulla skattskyldu í Føroyum, rinda tó einki.
Vanligir løntakarar rinda gjøgnum skattin
Hjá teimum, sum hava A-inntøku, verður kringvarpsgjaldið kravt inn á sama hátt sum skattur, heilsutrygd og onnur gjøld. Hjá teimum, sum lesa í Føroyum og fáa lestrarstuðul, verður gjaldið trekt av lestrarstuðlinum. Tey, sum ikki hava A-inntøku, fáa rokning sendandi hvønn mánað.
Virkir og stovnar rinda árligt gjald
Meðan borgarar rinda kringvarpsgjaldið mánaðarliga, rinda feløg, virkir og kommunalir og almennir stovnar eitt árligt gjald, sum er ásett eftir lønarútreiðslum teirra.
Meir fæst at vita um kringvarpsgjald á TAKS-heimasíðuni her og her
Les meira um lógargrundarlagið við at fylgja slóðini her: Løgtingslóg um kringvarp - § 7 lýsir kringvarpsgjaldið.
Hevur tú spurningar um Kringvarpsgjaldið, kanst tú venda tær til stovnin á telefonnummar +298 34 75 00


text:
Kunning um virksemi Fróðskaparsetursins
Triði hornasteinurin í arbeiðinum hjá Fróðskaparsetrinum er at kunna um virksemið og úrslitini frá hinum báðum hornasteinunum, nevniliga útbúgving og gransking.
Kunningin er ofta rættað til ávísar málbólkar, sum komandi, verandi og fyrrverandi studentar, til granskarar uttanfyri Fróðskaparsetrið og til samstarvsfelagar annars.
Ein týðandi liður er eisini at kunna alment um virksemi okkara og hetta verður gjørt á ymsan hátt. Gjøgnum fyrilestrar, greinar í bløðunum, luttøku í kjaki í miðlunum og á almennum fundum o.s.fr.
Í valmyndini vinstrumegin eru nakrar síður við kunning um ymiskar lutir í arbeiði okkara.
Vit frætta fegin frá fólki, um tað eru spurningar ella viðmerkingar til mál, sum hava verið frammi, ella um okkurt saknast, sum fólk høvdu væntað, at vit høvdu tilfar um.
Hugskot og spurningar kunnu sendast til Setrið. Vit svara skjótast til ber.


text:
Fíggjarlógin 2018: Sjálvbjargni, samhaldsfesti og fíggjarligt varsemi
Búskaparligt
hásummar er í Føroyum. Úrslitið er, at búskaparliga hava vit helst ongantíð
verið so sjálvbjargin sum nú. Hetta er bæði gott og gleðiligt.
Hetta er fyrst og fremst takka verið stóra arbeiðinum, sum fólkið og vinnan í
Føroyum gera hvønn dag – og takkað verið ovurstóra tilfeinginum, ið vit hava á
sjónum, á landi og í fólkinum. Eisini hevur førdi politikkurin seinastu árini
viðvirkað til jaligu gongdina.
Men eins og heystið nú er í hondum, so kemur búskaparliga heystið eisini fyrr
ella seinni. Fíggjarlógaruppskotið fyri 2018 leggur tí stóran dent á varligan
fíggjarpolitikk, lágan rakstrarvøkstur og stórt avlop, ið skal nýtast at rinda
skuld og at seta í Búskapargrunn til komandi tíðir. Soleiðis bjálva vit
búskapin til framtíðina.
Vit settu bjørt mál – vit vildu nógv
Samgongan
millum Tjóðveldi, Javnaðarflokkin og Framsókn varð skipað á heysti 2015. Vit
settu okkum bjørt mál fyri land og fólk. Nú skuldu mongu stórmálini loysast –
og vildu vit fremja átøk, ið skuldu flyta okkum framá móti einum sjálvbjargnum,
samhaldsføstum og tíðarhóskandi Føroyum. Fóru beinanvegin til verka. Úrslitini eru
sjónlig.
Vit vildu leggja tryggar búskaparligar
lunnar
Vildu venda halli til avlop. Hetta varð framt. Eftir 8 ár og 3 mia. kr. í
samanløgdum halli – harav 1 millard bara í undanfarna valskeiði – fekst avlop á
158 mió. kr. í fjør og væntandi um 460 mió. í avlopi í ár. Hetta er størsta
avlop í 16 ár. Størsta avlop síðan fullveldissamgonguna í 2001. Eisini í 2018
verður roknað við avlopi á omanfyri 400 mió. kr.
Vildu
hartil minka skuld og økja uppsparing landsins. Hetta varð framt. Fyri fyrstu
ferð nakrantíð er Búskapargrunnur Føroya nú fingin at virka. Settu 23 mió. í
henda í fjør. Seta væntandi 263 mió. kr í henda í ár, og komandi ár væntandi 144
mió. kr. afturat. Samanlagt um 430 mió. kr. í Búskapargrunnin eftir 3 árum.
Samstundis minkar skuld landsins við 500 mió. kr. í 2018. Nýta sum heild um 2/3
av avlopi landsins at minka nettoskuld landsins, og um 1/3 til at seta av í
Búskapargrunn Føroya. Ein grunnur, hvørs endamál er, at tryggja samhaldsfesti
millum ættarlið, at fremja javna búskapargongd og at gera okkum búskaparliga
sjálvbjargin.
Vit vildu varandi fólkavøkstur
Vildu gerast alsamt fleiri at byggja land. Hetta hendir í hesum døgum. Søguliga
stórur fólkavøkstur. Minsta fráflyting síðan skrásetingar byrjaðu í 1970’unum, størsta
tilflyting síðan um aldarskiftið, tá fólk fluttu heim aftur eftir stóru
kreppuna í 90’unum. Eru vorðin um 732 fleiri seinasta árið, og 2.446 fleiri
síðan fólkavøksturin byrjaði. Heili 5% fleiri eftir fáum árum. Hava tí sett met
í fólkatali og eru nú fleiri enn 50.000 íbúgvar.
Vit vildu vinnuliga framgongd
Stóri
fólkavøksturin er heilt víst eitt úrslit av stóru framgongdini í føroyska
vinnulívinum seinastu árini. Serliga í uppisjóvarvinnuni, í alivinnuni, í
byggivinnuni og í ferðavinnuni, ið øll gera eitt einastandandi arbeiði. Seta tí
eisini met bæði í útflutninginum, ið nú er um 9 milliardir kr., og í
ferðafólkatali. Bara higartil í ár eru 271.000 fólk farin um flogvøllin. Hetta
er ein árligur vøkstur á omanfyri 16%. Úrslitið er tí eisini, at arbeiði er til
nærum allar hendur. Um 700 fleiri løntakarar seinasta árið, og eru vit nú komin
á hædd við hægsta løntakaratal í Føroyum nakrantíð. Heili 1.300 fleiri
løntakarar í hesum valskeiðnum harav nærum 1.000 eru í privata geiranum. Hetta
síggja vit eisini aftur í lønargjaldingunum, ið hava sett met.
Vit vildu geva barnafamiljum betri kor
Kanska
ovurstóri fólkavøksturin eisini er eitt úrslit av, at barnafamiljurnar fingu
betri kor. Barsilsskipanin varð í fjør betrað við 6 vikum – úr 38 upp í 44
vikur – og komandi ár verða 2 vikur lagdar afturat. Koma upp í 46 vikur og hartil
verður eftirlønargjald framyvir lagt omaná, ikki tikið av útgjaldinum sum nú.
Barnafrádrátturin til børn undir
skúlaaldur er hækkaður úr 6.500 upp í 9.200 kr. árliga. Og stakir uppihaldarar hava
fingið størri fíggjarligan stuðul.
Vit vildu fleiri útbúgvingar og lesandi
Kanska
fólkavøksturin hartil er eitt úrslit av, at stórar íløgur vórðu gjørdar í
útbúgving og lesandi í Føroyum. Lestrarstuðulin er hækkaður og øll undir hægri
lestnaði frá skjótt eisini lestrarstuðul 12. mánaðan. Fróðskaparsetrið hevur
met nógv lesandi, hevur við játtanini komandi ár fingið 17 mió. kr. í øktari
játtan í valskeiðnum og nýggj høli. Nýggj ferðavinnuútbúgving er stovnsett í
Vestmanna og listaútbúgving er ávegis á Sandi. Í Suðuroy er búskaparbreyt á
miðnámi nú stovnað. Serligt skipað miðnám er endiliga skipað og ment kring
landið. Umframt munandi íløgur eru framdar og fyri framman í Glasir, miðnám á
Kambsdali og í Tekniska Skúla í Klaksvík.
Vit vildu styrkja samhaldsfestið
Vildu býta virðini javnari í Føroyum og
fáa framgongdina í samfelagnum út í hvørt heim. Hetta varð gjørt. Heilar 137
mió. vórðu settar av til lækking av landsskattinum hjá lág- og miðalløntum. Gav
upp í 8.500 kr. meira at liva fyri, fyri ein miðalløntan føroying. Ongi børn
skulu liva í fátækradømi. Familjuískoyti til barnafamiljur í trongum
fíggjarligum korum varð tí beinanvegin sett í verk, og fólkapensjónistar fingu betri kor og 4-5.000
kr. meira at liva fyri árliga. Fyri framman stendur fíggjarligur lætti til
fyritíðarpensjónistar, ið fáa um 1.000 kr. meira at liva fyri um mánaðin, meira
enn 12.000 kr. meira um árið, umframt størri stuðul úr Heilsutrygd. Hartil er
økispsykiatriin nú fult útbygt kring landið, samstundis sum nýtt dagtilboð til
børn og ung letur upp á psykiatriska deplinum.
Á
altjóða pallinum taka vit eisini størri ábyrgd og vísa størri samhaldsfesti.
Neyð- og menningarhjálpin er nærum trýfaldað eftir 2 árum.
Vit vildu tryggja øllum rætt til góðan
bústað
Týðandi
stig eru tikin og fleiri eru fyri framman. Bústaðir fekk heimild at útskriva
lánsbrøv fyri 250 mió. kr., soleiðis at eitt nú føroysk uppsparing kundi setast
í føroysk “realkredittlánsbrøv” við trygd í bústaðarbygging í Føroyum. Hetta
lat upp fyri, at Bústaðir kann byggja fleiri bústaðir, og fær Bústaðir 281
nýggjar bústaðir tøkar komandi 2 árini. Kemur harvið at hava um 500
leigubústaðir í 2019. Øll, ið byggja leigubústaðir, privat sum alment, fáa MVG-afturbering.
Hartil verður leigulógin í næstum dagførd og skattalógin somuleiðis, fyri at
eggja enn fleiri til at leiga út til langtíðarleigu, heldur enn at hús og
íbúðir standa óvirkin ella verða leigað til ferðafólk.
Størsta
sosiala bústaðarbyggjarí verður nú eisini sjósett. 200 mió. kr. eru settar av
til at byggja nýggjar bústovnar og vardar bústaðir. Hetta vil tryggja øllum
okkara borgarum góðar og virðiligar bústaðir, og vil samstundis frígeva nógv
leigumál, ið verða tøk til onnur at ogna sær.
Íalt
eru framd og sett í verk bústaðarpolitisk átøk fyri umleið hálva milliard
krónur. Hetta fer at muna.
Vit vildu eitt ríkt mentanarlív
Vildu
styrkja mentanina, ið er okkara savningarmegi og samleiki. Hetta varð framt og
meira er ávegis. Mentanargrunnurin er munandi uppraðfestur í fjør, í ár og
aftur komandi ár. Vil geva okkara føroyska máli, listini og mentanini styrk.
Listafólk kunnu vænta minstulønarskipan. Søvnini verða uppraðfest og eisini er
verklagslóg um Tjóðpall Føroya á veg í Løgtingið. Saman við nýggjari
listaútbúgving á Sandi skapa vit soleiðis støðugt betri umstøður fyri ríka
mentanarlívi okkara.
Vit vildu íløgur kring alt landið
Tí
framgongdin skal koma øllum føroyingum til góðar. Nógv er framt og millum mongu
átøkini í komandi ári eru hesi.
Suðuroy: Íløgujáttan til eftir- og háskúla, nýggj
deild hjá Landsskjalasavninum, umframt at fyrireikingar til Hvalbiartunnilin
gerast lidnar.
Sandoy: Sandoyartunnilin er ávegis, nýggj útbúgving
innan list og økt játtan til átøk innan grønmetisframleiðslu.
Eysturoy: Eysturoyartunnilin í gerð, Selatraðarvegurin
betrast, útbygging av miðnámsskúlanum á Kambsdali og Bústaðir byggja á Toftum
og í Fuglafirði.
Norðoyggjar: Íløgujáttan til Húsarhaldsskúlan og
Klaksvíkar Sjúkrahús, nýggj endurvenjingartænasta skipast, umframt at Bústaðir
byggja.
Vágar: Nýggj høli til Sjóvinnustýrið byggjast og
ferðsluætlan gerast við Skúlan á Giljanesi.
Norðstreymoy: Ferðavinnuútbúgvingin í Vestmanna
mennast, Bústaðir byggir íbúðir umframt ymsar vegagerðir.
Útoyggjar: Nýggj samferðslugjaldsskipan til frama
fyri fastbúgvandi, betra ferjulegu í Syðradali og lending í Mykinesi.
Hartil vilja onnur átøk, eitt nú nýggja ferðavinnu
menningareindin, ið saman við kommunum o.ø. fer at samskipa ferðavinnuna betri innanhýsis
í Føroyum, umframt tunnilstoymið, ið eftir ætlan fer at gera smærri tunlar til
útjaðaraøki, vera við til at skapa trivna og framgongd í øllum landinum.
Vit vildu enn størri virðisskapan og
fleiri størv
Vit skulu
í størri mun gagnnýta ovurstóra tilfeingi okkara. Á landi, í havi og í
fólkinum. Vilja leggja lunnar undir enn størri virðisskapan og at skapa fleiri
størv í Føroyum. Stór átøk eru longu framd og fleiri eru ávegis. Fiskivinnunýskipan
er løgd fyri Løgtingið, og nýggj alilóg er ávegis. Ferðavinnan verður nú
samskipað til fulnar innanlands. Fyri framman stendur spildurnýggj
menningardeild, ið fer at samskipa virksemið kring landið saman við kommununum.
Matstovuvinnan er í blóma og eisini henda kann vænta stimbrandi átøk fyri
framman. Sama er galdandi fyri stuðul til átøk at framleiða meira grønmeti, og
at gagnnýta okkara ull og tarvkálvar. Talgildu Føroyar er í gongd. Eitt átak,
ið fer at flyta okkum lagt framá innan talgilding. Í seinnu helvt av komandi ári
fáa allir føroyingar væntandi egnan talgildan samleika. Arbeitt verður hartil støðugt
við, at fáa betri marknaðaratgongd kring heimin. Vóna og vænta at vit fara at
síggja munandi framstig í komandi árinum.
Vit vildu størri sjálvræði
Tí tað eru sjálvandi føroyingar, ið best røkja áhugamál
føroyinga. Avgjørt er, at Føroyar skulu heimtaka ábyrgdina av persóns-,
familju- og arvarætti á Ólavsøku 2018. Eisini skulu útlendingamál heimtakast,
eins og loftrúmið partvís skal heimtakast í 2018. Hetta hevur við sær, at
fleiri av teimum mest týðandi avgerðunum, bæði fyri einstaklingar og fyri
tjóðina, nú frameftir fara at verða tiknar av føroyingum og í Føroyum. Eisini
skal føroyska veðurtænastan nú mennast, eins og vit styrkja fleiri av týðandi
stovnum okkara – so sum Fiskiveiðieftirlit, Havstovuna og Hagstovu Føroya.
Stjórnarskipan Føroya fer eisini til fólkaatkvøðu í 2018.
Hetta er ein søguligur møguleiki at staðfesta sjálvsavgerðarrætt føroyinga og
at samtykkja, hvørji grundleggjandi rættindi og skyldur skulu verða
grundarsteinar undir føroyska samfelagnum. Eisini hetta er eitt fet á vegnum at
gerast meira sjálvbjargin sum land og fólk.
Vit vildu fremja stórmálini
Stórmálini
eru nú øll á gáttini til at verða loyst í verki. Stjórnarskipan Føroya er latin
Føroya Løgtingi til víðari viðgerð. Fiskivinnunýskipanin hevur verið til 1.
viðgerð á Løgtingi. Menningarætlan fyri heilsuverkið er sett í verk.
Pensjónsnýskipanin verður løgd fram í oktober mánaða. Ein pensjónsnýskipan, ið
fer at tryggja øllum eina góða pensjón, gera tað meira fíggjarliga áhugavert at
arbeiða eftir pensjónsaldur, og at styrkja fíggjarliga haldførið yvir tíð.
Talan
er um loysnir á stórmálum, ið allar hava til endamáls at leggja tryggar lunnar
undir okkara samfelag bæði fyri okkum sum her liva og virka – og fyri komandi
ættarlið.
So
sanniliga eru vit komin langt ávegis móti bjørtu málunum, ið vit settu okkum á
heysti 2015 – og enn fleiri mál standa fyri framman.
Vit vildu búskaparligt sjálvbjargni
Tí sjálvandi
skulu vit reka okkara samfelag fyri tey virðir, sum vit sjálvi megna at skapa her
í Føroyum. Og tað ber væl til. Málið um búskaparligt sjálvbjargni er ómetaliga
nær – um tað ikki í veruleikanum longu er rokkið.
Búskaparvøksturin
hevur seinnu árini verið 6-8% árliga. Føroyingar spara eisini upp sum ongantíð
áður. Føroyska framleiðslan hevur ongantíð verið størri enn nú.
Søguliga
hevur føroyska framleiðslan ligið væl lægri enn í grannalondum okkara, men
hetta er nú broytt. Føroyar hava fyri fyrstu ferð í nýggjari tíð tøka inntøku
fyri hvønn íbúgva, ið er hægri enn í okkara grannalondum, Íslandi og Danmark.
Samstundis
hevur landskassin mett avlop fyri 2018 á omanfyri 400 mió. kr. og omanfyri 800
mió. kr. áðrenn íløgur. Valdu vit ikki at gera íløgur, kundu vit slúsað allan
blokkin á 642 mió. kr. út av fíggjarlógini og framhaldandi havt avlop á 150-200
mió. kr.
Vit vildu fíggjarligt varsemi
Búskaparliga
hásummarið fer fyrr ella seinni at verða avloyst av búskaparligum heysti. Vit
skulu hava ráð at reka vælferðarsamfelagið á minst sama støði sum í dag, tá ið
búskaparligi veturin einaferð kemur. Tí er alneyðugt at halda aftur í
rakstrarvøkstrinum nú, tá ið tíðirnar er góðar.
Fíggjarlógaruppskotið
fyri 2018 leggur stóran dent á lágan rakstrarvøkstur á bert 1,9% (uttan
lønarvøkstur, tí sáttmálasamráðingarnar á almenna arbeiðsmarknaðinum ikki eru
liðnar enn). Hesin vøkstur er í mun til fíggjarlógina fyri 2017, og er hetta
enntá samstundis sum stórur fólkavøkstur er, ið eisini økir tørvin á almennum
tænastum, tildømis skúla- og heilsuverki. Inntøkumetingin er eisini sera
varlig, og væntast inntøkurnar tí at lækka eitt vet í komandi ári, tí
inntøkuvøksturin er óvanliga stórur í ár. Tá vit umrøða samanbering er tað í
mun til fíggjarlógina fyri 2017, ið varð samtykt í desember í fjør. Samanbera
vit fíggjarlógina fyri 2018 við metta úrslitið fyri 2017, so er
rakstrarvøksturin enntá bert 0,4%. Talan er tí um eitt fíggjarlógaruppskot, ið
byggir á sera varnan fíggjarpolitikk.
Vit
vildu breiðar semjur
Vit hava í sambandi við fíggjarlógaruppskotið fyri 2018
gingið nýggjar leiðir.
Lovaðu at virka fyri breiðum semjum í føroyskum politikki
– og vit fremja tað vit lovaðu.
Hava brúkt um 2 ár av samgonguskeiðnum at samráðast um
breiðar semjur um stjórnarskipan, menningarætlan fyri heilsuverkið,
fiskivinnunýskipan og pensjónsnýskipan. Hava hartil bjóðað til samstarv um
fólkaskúlan, miðnámsskúlan og onnur øki.
Fíggjarlógin fyri 2018 er eitt úrslit av støðuga arbeiðinum
fyri breiðum semjum. Fyri fyrstu ferð í nýggjari tíð eru samgonga og
andstøðuflokkur gingin saman í samstarv um eina fíggjarlóg áðrenn
fíggjarlógaruppskotið verður lagt fram. Hetta er gott. Hetta ber boð um
broytingartíðir.
Sjálvstýri hevur við hesum valt at ganga undan.
Tjóðveldi, Javnaðarflokkurin og Framsókn hava við hesum
brotið upp úr nýggjum.
Vónandi kann hetta samstarv vera byrjanin til meira
samstarv og breiðari semjur í føroyskum politikki framyvir.
Nógv hevur verið at frætta um, hvat hvør semja hevur
kostað. Í mínari verð hevur kostnaðurin undanfarnu nógvu árini fyri ikki at
gera breiðar semjur, verið fleirfaldaður tí, ið vit umrøða í dag. Vegna mist
støðufesti. Vegna mist samstarv. Vegna ótryggleika fyri samfelagið alt. Hartil
er onki sett í fíggjarlógaruppskotið uttan so, at hetta hevur verið partur av
heildarætlanum hjá samgonguni.
Fíggjarlógaruppskotið snýr seg tí hesuferð eisini um
meira enn politisku málini og fíggjarpolitikk. Hesuferð snýr tað seg eisini um,
at bróta upp úr nýggjum við breiðum politiskum samstarvi til frama fyri fólkið
og landið alt.
Vit fremja tað vit lovaðu
Vit eru komin lagt ávegis móti málunum, ið vit settu
okkum á heysti 2015. Og uppskotið til fíggjarlóg fyri 2018 flytir okkum enn
longur framá móti einum sjálvbjargnum, samhaldsføstum og tíðarhóskandi Føroyum.
Fíggjarlógaruppskotið byggir hartil sum heild á fíggjarligt varsemi við lágum
rakstrarvøkstri og søguliga stórum avlopi, ið skal nýtast at minka skuld og at
seta av í Búskapargrunn til komandi tíðir.
Soleiðis
bjálva vit okkara búskap, samstundis sum vit brynja Føroyar til framtíðina.
Røða
á Løgtingi, 4. oktober 2017
Kristina Háfoss
Landsstýriskvinna
í fíggjarmálum


text:
Útgivið tann: 27.01.2014
Alnót (Marius Staksberg)
Skrivað hevur: Jógvan Andersen
Internetið er sum kunnugt eitt teldunet, sum fatar um allan heimin, og tað liggur eisini í sjálvum orðinum internet. Tað er sera hent, og hóast tað er eitt rættiliga nýtt fyribrigdi, er tað longu vorðið partur av gerandisdegnum hjá mongum. Men øll tykjast ikki at vera nøgd við orðið internet, kanska tí tað ljóðar heldur fremmant. Vit hava nevniliga fingið í hvussu so er tvey onnur orð fyri hesum fyribrigdi: alnet og alnót. Fyrri liður í hesum báðum orðunum hóskar væl innihaldsliga, og hann hevur fyrr verið brúktur sum týðing av fremmanda forskoytinum -inter, t.d. í orðinum altjóða. Einki er sostatt galið við orðinum alnet. Men seinna orðið, alnót, fær illa verið annað enn ein misskiljing, tí internetið er ikki nøkur nót. Ein nót er, sum øll vita, eitt veiðiamboð, og hóast hon er gjørd av neti, er hon ikki eitt net. So vilja vit sleppa undan fremmanda forskoytinum inter-, eiga vit heldur at brúka orðið alnet. Í hvussu so er hevði verið best, um vit sluppu undan alnótini.


text:
Tíðindaskriv
20.04.2017 - 09:39
Tíðindi > Lóg & Landaskil > Løgregla
Umleið kl. 08:20 boðaði ein løgreglueind frá, at við hjálp frá lokalum borgarum, høvdu teir handtikið tann eftirlýsta persónin í Kaldbak. Maðurin var væl fyri, eftir at hava søkt sær skjól í einum fjósi í nátt. Hann verður nú avhoyrdur á politistøðini í Havn.
Talan er um ein 37- ára gamlan mann ið er dømdur fyri vápnað heimarán í Danmark. Í eini roynd er maðurin sendur til Føroyar, har ætlanin var at hann skuldi sita í Varðhaldinum í nakrar mánaðir.
Tað var í gjár umleið kl. 17:15, at løgreglan fekk boðini frá Arrestini í Mjørkadali um, at ein fangi var rýmdur. Løgreglan setti eina leiting í verk stutt eftir, og leitað hevur veri við m.a. hjálp frá servandum løgregluhundum í umráðnum við Mjørkadal, Kaldbaksbotn og í haganum eystur móti Kaldbak. Leitingin bleiv steðgað umleið kl. 23 ói gjárkvøldið, og var hildið áfram í lýsingini í morgun.
Løgreglan takkar fyri áhugan og hjálpina ið var veitt fyri at finna tann eftirlýsta mannin.
Tíðindaskriv frá Færøernes Politi


text:
Tað er altíð spennandi at sleppa at kaga inn í lívið hjá einum rithøvunda og tí eru ævisøgur hugtakandi. Steintór er ein íblástur, tí hann torir at vera tann hann er , og hann er ikki bangin fyri at ganga nýggjar leiðir. Soleiðis skuldu øll verið.
Bókin kundi eisini verið kallað ein skrappbók, við nógvum myndum og fínum tekningum hjá Edward Fuglø. Sjálvur haldi eg hesa bókina annars vera eina rættiliga góða sjálvsævisøgu, tí hon er ikki bara ein persónssøga, men eisini mentanarsøga, og tað er ikki so lítið.
Steintór Rasmussen letur vindeygu upp út í eina áhugaverda og fyri mongum ókenda verð, men hann skrivar eisini viðkomandi um sín egna heimstað og føroysku fólkasálina . Við sínum gittara, yrkingum og íverksetarahugi hevur skaldið givið ungum og tilkomnum eina bók við livandi søgu og ódoyggjandi sangum. Lívið er mítt listaverk fer at koma væl við hjá bæði lærarum og næmingum.
Lívið er mítt listaverk er tittelen på ein var og fin sjølvbiografi av den færøyske visesongaren og tekstforfattaren Steintór Rasmussen. Mykje interessant å lese, både om Steintór, songane, den imponerande produksjonen av gode songtekstar. Når eg les boka høyrer eg tonene frå denne flotte færøyske popgruppa. (Frændur)
Lívið er mítt listaverk" er eitt Meistaraverk. Original. Vøkur. Løtt at lesa. Erlig. Søgulig ískoyti. Hugnaligar myndir. Áhugaverd og forvitnislig, tá ein kennir/hevur hoyrt um fleiri av persónunum, sum vera nevndir.
Sterk virði. Romantikkur. Særdar kenslur. Felagsskapur. Beiskleiki. Men alla tíðina nýggjar yrkingar og nýggj tiltøk. Listarverkið hjá Steintór Rasmussen er litríkt og hugtakandi.
Uppsetingin av bókini er góð, og myndirnar hjá Edwardi Fuglø geva, sum honum vant, bókini eyka flog. Aftast í bókini er yvirlit yvir allar útgávurnar, sum Steintór hevur verið við í, og myndir frá barnaárunum fram til dagin í dag. Lívið er mítt listaverk er væl úr hondum greidd og er umframt ein sjálvævisøga eisini ein bók um ein týðandi part av føroyskari tónlistasøgu. Tí eigur hon at standa á bókahilluni hjá tónleikaáhugaðum føroyngum, og teir eru ikki so fáir.


text:
Fingið nýggjan verjukendan leikara
Nýggi útlendski KÍ leikarin hevur ongantíð áður leikt í Føroyum
KÍ hevur í mun til síðsta kappingarár mist tveir royndar miðverjar í Jonas F. Rasmussen og Ahmed Mujdragic. Fyrr í vetur hevur KÍ styrkt seg við serbiska verjuleikaranum Deni Pavlovic og nú er ein annar styrkur komin til verjupartin. KÍ boðar í kvøld frá, at felagið hevur gjørt sáttmála við 28 ára gamla verjukenda leikaran Marko Dusak úr Kroatia. Hann er 1,91 metur høgur og hevur seinastu tvey kappingarárini spælt við NK Krsko, sum spælir í bestu deildini í Slovenia. Har hevur hann verið eitt sindur inn og út av liðnum og hevur spælt bæði sum miðverji og verjukendur miðvallarleikari. Nú við ársenda í 2017 gekk sáttmálin út við NK Krsko, og nú hevur verjukendi leikarin valt at royna seg í Føroyum og KÍ. Marko Dusak kemur væntandi til landið sunnudagin.
Marko Dusak hevur gjørt sáttmála við KÍ fyri kappingarárini 2018 og 2019.


text:
6 sløg av hornabrosmu eru undir Føroyum. Hornabrosmur eru langar og eitt sindur tjúkkar.
Umframt finnuna á lippuni hava hornabrosmur horn á gronini, millum 2 - 4 horn. Tað eru hesi hornini, sum hava givið henni navnið.
Hornabrosma er vanliga í fjøruni í taranum og sjáldan djúpri enn 20 m. Hon er vanliga um 25 cm long, men verður tó upp í 45 cm.
Blettuta hornabrosma
Blettuta hornabrosma er størsta hornabrosman. Hon verður upp í 60 cm long, men tann størsta, sum er veidd undir Føroyum, var tó minni og var 45 cm long.
Hon er rættiliga eyðkend við. Hon er tann ‘reyðasta’ av hornabrosmunum. Hon er reyð ella reyðbrún um bakið og ljósareyð undir búkinum. Og so hevur hon stórar, myrkabrúnar blettir á høvdinum, bulinum og stertinum.
Blettuta hornabrosman er eisini at finna í fjøruni og út á 130 m dýpi.


text:
Barnavernd
Barnaverndartænastan í Norðoyggjum
Barnaverndartænastan í Norðoyggjum heldur til í bygningin hjá Nema við Stangaveg 53.
Opið er gerandisdagar kl.10.00 - 14.00.
Telefon: 410000 (í upplatingartíðini)
Allar aðrar tíðir kanst tú fáa samband við Barnaverndartænastuna á telefon 219181 ella umvegis teldupostadressuna tonja@klaksvik.fo.
Yvirlit yvir starvsfólk hjá Barnaverndartænastuni sæst her, og limir í barnaverndarnevndini eru:
- Victoria Absalonsen, forkvinna
- Petur Martin Hansen, næstformaður
- Annbjørg á Høvdanum
- Ingrid Petersen
- Harriet Hvidbro
Barnaverndartænastan í Norðoyggjum fevnir um: Viðareiði, Hvannasund, Norðdepil, Norðtoftir, Múla, Depil, Fugloy, Svínoy, Kunoy, Haraldssund, Trøllanes, Mikladal, Húsar, Syðradal og Klaksvík.
Í vinstra bredda kanst tú kunna teg nærri um fráboðanarskyldu, leiðbeining í samband við fráboðan og frágreiðingar, umframt galdandi lóggávu á økinum.
Um barnaverndartænastuna
Øll børn hava rætt til ein góðan og tryggan uppvøkstur. Tíverri er hesin rættur ikki altíð ein sjálvfylgja. Tað hendir, at børn gerast gíslar í einum lívi, tey ikki fáa broytt, og tí er tað umráðandi at lofta teimum, tá ið á stendur.
Uppgávan hjá Barnaverndartænastuni er, at: “ tryggja, at børn, sum liva undir viðurskiftum, ið kunnu skaða teirra heilsu og menning, fáa neyðuga hjálp og umsorgan í rættari tíð, og at hjálpa teimum við at fáa ein tryggan uppvøkstur”.
Foreldur hava evstu ábyrgd av at ala børn síni upp og veita teimum umsorgan. Í summum førum er kortini neyðugt at veita foreldrum eina hjálpandi hond í styttri ella longdi tíð t.d. orsaka av onkrari torførari støðu í lívinum ella vantandi foreldraførleika.
Um neyðugt, skal Barnaverndartænastan seta fyriskipanir í verk fyri børn og familjur teirra, tá umstøðurnar í heiminum gera, at serligur tørvur er á tí. Talan er um fyribyrgjandi fyriskipanir, so sum sálarfrøðisligar samrøður, familjuviðgerðir og stuðul í heiminum.
Tá ið fyribyrgjandi fyriskipanir ikki eru nøktandi í mun til tørvin hjá børnunum, kann Barnaverndartænastan seta børnini til fosturs ella á stovn í eitt tíðarskeið, við ella uttan samtykki frá foreldrunum. Tá slíkar avgerðir verða tiknar, er tað altíð Høvuðsbarnaverndarnevndin, sum tekur støðu eftir tilmæli frá Barnaverndartænastuni.
Foreldur vilja børnum sínum tað besta. Hóast foreldrini møguliga eru partur av trupulleikanum, eru tey týðandi partar av loysnini, ið skal finnast.


text:
Stutt um Sjúrð
Sjúrður Skaale er føddur í Havn í 1967 - og tað er framvegis nalvin í hansara verð.
Politiska yrkislívið
Í 2008 varð Sjúrður valdur á ting fyri Tjóveldi, men í 2011 skifti hann til Javnaðarflokkin, á hvørs lista hann stutt eftir varð valdur á fólkating. Á fólkatingsvalinum fekk Javnaðarflokkurin 4.328 atkvøður. Sjúrður sjálvur fekk 1.539 atkvøður. Í 2015 varð Sjúrður afturvaldur á Fólkating. Javnaðarflokkurin fekk 5.666 atkvøður, og hevði tískil eina framgongd á 3,3% í mun til valið í 2011. Sjúrður gjørdist topskorarin hjá flokkinum við 2.495 persónligum atkvøðum.
Umvegis Fólkatingið luttekur Sjúrður aktivt í ymiskum norðurlendskum og arktiskum høpi:
2011 - 2017 Formaður í Føroyanevndini
2011 - nú Varafólk í Uttanríkispolitisku nevndini
2014 - nú Formaður í arktiska arbeiðsbólkinum á Fólkatingi
2015 - nú Varafólk í Norðurlandaráðnum
2016 - nú Limur í eftirlitsnevndini í Norðurlendska íløgubankanum
Ungdóms- og
lestrarárini
Sjúrður gekk 10 ár í Kommunuskúlanum, og síðani trý ár í Studentaskúlanum í Hoydølum, haðani hann fekk prógv í 1987.
Hann starvaðist so á Tórshavnar Vatnverki og sum sjónleikari í eitt ár, áðrenn leiðin gekk til Colombia, har hann royndi at víðka sjónarringin í eitt gott ár.
Síðani starvaðist hann sum journalistur á Dimmalætting og Sosialinum, áðrenn han fór at lesa spanskt á Keypmannahavnar Universiteti. Eftir eitt ár skifti hann til samfelagsfrøði, men gjørdi seg kortini lidnan við eina grundútbúgving í sponskum.
Eitt av árunum, hann las samfelagsfrøði, tók hann í Madrid í Spania.
Áðrenn hann fór undir yvirbygningin av útbúgving síni, var hann eitt ár í Føroyum, har hann starvaðist sum journalistur og spældi sjónleik við bólkinum Gríma.
Øll lestrarárini skrivaði hann fyri føroyskar fjølmiðlar, spældi kabarettir um summarið - og fiflaðist eitt sindur við sjónvarpsundirhald.
Yrkislívið
Í 1997 fór hann í starv í Sjónvarpi Føroya, har hann var í eitt gott ár áðrenn leiðin aftur gekk til Mið- og Suðuramerika at fjakka.
Afturkomin fekk hann, í 1999 starv sum embætismaður í Tinganesi, har hann var við til "fullveldisgongdina".
Tá hann gavst í 2001, fór hann í starv sum blaðmaður á nýggja blaðnum Fregnir.
Seint í 2002 gekk leiðin aftur til Danmarkar, har konan fór undir lestur, og hann fekk starv sum skrivari - ella spunasmiður - hjá Tjóðveldisflokkinum á Fólkatingi.
Aftan á fimm ár í Keypmannahavn starvaðist hann sum sjálvstøðugur vinnurekandi, lýsingarmaður og studentaskúlalærari í nøkur ár, samstundis sum hann fekst við undirhald - bæði undir heitinum Pipar & Salt og E Elski Førjar.
Sjúrður hevur tikið lut í almenna kjakinum, síðani hann var heilt ungur og hevur samskipað og skrivað partar av fleiri bókum. Í egnum navni hevur Sjúrður givið út bøkurnar Tá Jesus gjørdi nekaran hvítan, sum kom út í 2010, og 2000 - tá Føroyar skuldu loysa, sum kom út í 2016.
Frítíðin
Frítíðin fer nógv til lesing, men undirhaldið fyllir eisini nógv. Hann hevur eisini runnið nøkur marathon, gingið upp á nøkur fjøll - og frá 2014 fer tíð eisini til súkkling á føroyska Team Rynkeby liðnum.
Sjúrður er giftur Súsonnu, og tey eiga tveir dreingir - Ragnar og Brand.


text:
Grein: Jóannes Hansen/in.fo
Mánakvøldið klokkan 18 verða fyrstu leikirnir fluttir í Runavík Open í talvi. Kappingin verður í Løkshøll, og tað verður telvað hvønn dag fram til sunnudagin, tá ið níggjunda og síðsta umfar verður á skránni.
Mikudagin og leygardagin vera tvey umfør. Tá verður fyrra umfarið klokkan 9 og seinna umfarið klokkan 15. Allar hinar dagarnar verður telvað frá klokkan 15 uttan sunnudagin, tá ið lagt verður fyri klokkan 14.
55 telvarar taka lut. Millum teirra eru ellivu stórmeistarar. Tann við hægsta styrkistalinum er GM Deep Sengupta (2587) úr India og honum næstur GM Oleg Kornev (2557) úr Spania. Níggju av stórmeistarunum hava styrkistal, sum er omanfyri 2500.
Millum luttakararnar er IM Nihal Sarin (2483) úr India. Hann er trettan ára gamal, og vann fyrr í ár fyrsta stórmeistaranormin. Hann hevur vunnið gull og silvur í fleiri ungdóms HM kappingum og verður roknaður at hava serligt hegni at telva. Tríggir stórmeistarar úr India luttaka í Runavík Open.
Millum luttakararnar eru ellivu íslendingar. Teirra millum er IM Guðmundur Kjartansson (2456), sum vann kappingina fyri einum ári síðani
Helgi Dam Ziska luttekur ikki í ársins útgávu at Runavík Open. Tríggir av hinum føroyingunum, sum í gjár vunnu europeisku meistarakappingina fyri smátjóðir, eru millum luttakararnir – Høgni Egilstoft Nielsen, Rógvi Egilstoft Nielsen og John Rødgaard.


text:
Orð: Markus í Norðnástovu
Lag: O Vestland, Vestland
Viðmerking: Yrktur umborð á Gadus 30. juli 2014 í samband við, at standmyndin av Kópakonuni í Mikladali skuldi avdúkast.
1. Í Mikladali er nú veitslulag,
mót Stórakneysa líta øll so glað.
Tey eru mong, ja helst í túsundtal,
øll halda Kópakonan riggar væl.
2. Úr bronsu stendur har so vøkur hon,
oss sigur søgu um ein bygdason.
Gekk oman fjøru gomlu jólanátt,
har kjósaði sær sprundi vakurt, flott.
3. Og hendan søgnin okkum nógv er søgd,
í vøgguni, helst er í okkum løgd.
Sum filmur, kvæði, leikur kend hon er,
og ferðast eisini runt um víðu verð.
4. Hon søguna nú siga fer hvønn dag,
í silvitni og tá tað brýtur, ja.
Men søgu aðra, mær fer siga frá,
tá fjøran her var alt vit litu á.
5. Teir gomlu sum her norðuri tóku land,
ja kendu bert til ár og homluband.
Á mið so treystir róðu allir tá,
og mangan gyltan fongin mundu fá.
6. Á helluna so blaka fiskin upp,
og draga bátin fram, so bakkan upp.
Í leypin koyrdu fisk og snørini,
og sjagga allir niðan Gamlaveg.
7. So bygdu út og gjørdu alt so væl,
sum trappur upp, stórt neyst og gonguspæl.
Og seinni góður rennistrongur kom,
og dró so farmin trygt um bakkatrom.
8. Í hesi fjøru baldist eisini eg,
og gleddist mest um ferðafólkini.
Tá drabbut var, so Barsskor ei kom at,
í Lítlabáti tá so mangur græt.
9. Til tungan farm og tá ið sjúka var,
vit drógu okkar áttamannafar.
Páll Fangi tryggur tá á báru reið,
at skipinum hann legði uppá preið.
10. Men tað var eitt vit vildu fingið burt,
tá Weihe kom her norð við Medicus.
Har piparið tað grør, hann ynsktu tá,
tí illa ræddust vit børn nálina.
11. Men brádliga so kom ein onnur tíð,
norð fingu veg og holini tey trý.
Har heimi seinni ferjuleguna,
so fræls nú koyra, sigla til og frá.
12. So fjøran, nú hon var jú næstan gloymd,
men tó í okkar hjørtum var hon goymd.
Men Kópakonan nú fer gera tað,
fólk oman fjøru streyma fró og glað.
13. Um onkur ikki oman hattar sær,
úr kikara fær flotta mynd av tær.
Og kika kann jú líka yvirum,
á Kunoynna og Skarð og gjáunum.
14. Til tykkum sum oss góðu henda skatt,
vit neyvan fáa takka tykkum rætt.
Úr mínum hjarta, tøkk stór berast skal,
vár oyggj, hann ger til ordans ferðamál.
15. Eg vóni dagurin fer eydnast væl,
nú Kópakonan skjótt avdúkast skal.
Statt stolt og trygg í brimi, sum í logn
og søgu sig til vaksin og til børn.


text:
OGNIR til sølu/leigu
BYGDARRÁÐSFUNDIR
LÝSINGAR
Arbeiðsfólk at sláa
freist at søkja: 23.05.2018
Námsfrøðingur til dagstovnaøkið
freist at søkja: 30.05.2018
Reingerðarfólk til Látipípuna
freist at søkja: 30.05.2018
KORT
VEÐRIÐ
Stine Michel og Stanley Samuelsen í Vektarbúðini
20.04.2015
Forkunnug
og fangandi konsert við donsku sangarinnuni Stine Michel saman við okkara egna
sangara Stanley Samuelsen. Hetta er ein tónleikasamanrenning, sum tekur
útgangsstøðið í fløguni Frejas viser hjá Stine Michel. Her ímyndar hon sær,
hvat hevði hent, um norrøna kærleiksgudinnan Freja livdi í einum forstaði í dag
við elskarum, børnum, kjólum og kettum. Ferð hennara á jørðini verður ein
undursom flættan av søgn og gerandisdegi og ein vøkur tónleikalig grundan um
lívið sum menniskja og okkara endaleysu leitan eftir kærleika.
Kærleiksvísurnar hjá karismatisku Stine verða flættaðar saman við vælkendu føroysku vísunum hjá hugfarsliga Stanley til eina poetiska og hugvekjandi søgu við sangum um kærleika og erotikk. Konsertin lýsir soleiðis gerandislívið hjá einari modernaðari kvinnu í orð og lag.
Konsertin verður í Vektarbúðini fríggjadagin 24. apríl, kl. 20.00. Kostnaðurin er 150,- kr. Atgongumerki kunnu keypast í forsølu á kommunuskrivstovuni.
Les meira um konsertina her.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Sum tit óivað hava hoyrt í útvarpinum ella lisið her á sport.fo, so skipaðu nólsoyingar fyri 10. ferð á rað fyri svimjing um Nólsoyarfjørð, á Ovastevnu seinasta leygardag. Tvs. tey svumu ikki um Nólsoyarfjørð hesu ferð, men ‘bara’ 1500 metrar fram við Nólsoyarlandinum, av tí at mjørkin var so nógvur.
Teir vóru 6 sum svumu í ár, og varð úrslitið:
- Kári J. á Høvdanum, 17 min 52 sek
- Jóannes á Fløtti, 19 min 46 sek
- Janus T. Olsen, 19 min 59 sek
- Evald Rasmussen, 21 min 57 sek
- Áslakur Nesá, 24 min 57 sek
- Erlendur Simonsen, 26 min 38 sek
Tríggir teir fyrstu fingu steyp til ognar. Nólsoyarsvimjingin hevur øll hesi árini verið skipað sum stuðulssvimjing til frama fyri svimjihyl í Nólsoy, og hevur Erlendur Simonsen sum tann einasti eisini luttikið allar 10 ferðir.


text:
Forsetin í Lions Club Tórshavn, Leif Ellingsgaard, handaði leiðaranum á Frælsi, Martin Kúrberg, kekkin við teimum 40.000 krónunum, ið vóru ágóðin frá ársins stórsteypadysti í fótbólti
Frælsi 40.000 frá Lions
Dan Klein --- 06.05.2018 - 09:26
Viðgerðarheimið Frælsi á Eiði hevur fingið 40.000 krónur frá Lions Club í Føroyum, sum var ágóðin frá ársins stórsteypadysti í fótbólti millum Víking og NSÍ.
Stórsteypadysturin er eitt felags átak hjá Lions Club í Føroyum og Fótbóltssambandi Føroya, sum hevur til endamáls at fáa avgreitt stórsteypadystin sum tann fyrsta í kappingarárinum, samstundis sum pengar verða samlaðir inn til eitt gott endamál, og hesaferð var tað Frælsi á Eiði, ið fekk ágóðan.
Martin Kúrberg, leiðari á Frælsi, kundi tí í vikuni taka ímóti einum kekki upp á 40.000 krónur, ið helst muna væl hjá viðgerðarheiminum, sum er fyrsta viðgerðartilboð her á landi til ungfólk millum 18 og 24 ára aldur, sum hava rúsevnisrupulleikar.
Sjálvur greiddi Martin frá, at tey við heiminum vóna, at tey kunnu lofta ungum misbrúkarum, áðrenn teir koma ov langt út í misbrúk og áðrenn »søgan verður ov gomul«, sum hann tók til, tí skjótari hond verður tikin um trupulleikarnar, lættari eru teir at basa.
– Tá eg sjálvur hevði brúk fyri tí, var einki sovorðið heim, men tað kanska var ein meining við tí allíkavæl, tí hørðu royndirnar frá lívsins skúla kunnu nú brúkast til at hjálpa øðrum, sum hava verið líka illa og verri fyri, enn eg sjálvur var, greiddi Martin Kúrberg frá.
Um sjálvan stórsteypadystin, sum var á Tórsvølli leygardagin 3. mars, er annars at siga, at Víkingur vann 5-3 á NSÍ eftir brotssparkskapping, tí tað eftir teir 90 minuttirnar stóð á jøvnum 1-1. Hetta var sættu ferð á rað, at Víkingur spældi stórsteypadystin og sigurin var tann fimti hjá teimum ljósabláu.


text:
Topplundi
Topplundi (frøðiheiti - Fratercula cirrhata) er ein sjófuglur av lundaætt, sum er eyðkendur við sínum reyða nevi og gulu trevsum, ið hann hevur fingið navn eftir. Topplundin heldur til, serliga á oyggjum, fram við strondini í norðara parti av Kyrrahavinum, í British Colombia í Kanada, landsynnings-Alaska og Aleutoyggjunum, Kamtjatka, Kuriloyggjunum og um alt Okhotskhavið. Topplundin eigur saman við hornalunda í støðum, men heldur annars eystari til enn hesin, so langt suðri sum á norðaru Channel Islands út fyri strondini í suður California.
Upprunaliga veiddu inuittar á Aleutoyggjunum og ainufólkið í Japan topplunda, bæði til matna og fyri at gera nýtslu av fjaðrum og skinni. Nú er topplundin friðaður um alt útbreiðsluøkið.
Slóðir úteftir[rætta | rætta wikitekst]
- University of Michigan Puffin Site
- Puffinpalooza.com A site about puffins
- [1] Proposal of Smith and Minor Islands
- [2] DNR Celebration of Approval


text:
7. februar 2012 varð Tryggari Internetdagurin hildin, sum Dátueftirlitið stílaði fyri saman við Býarbókasavninum í Havn.
Dátueftirlitið varð á Býarbókasavninum í Havn allan dagin, har skipað varð fyri ymiskum kappingum, framløgum v.m.
Úrslitið av teknikappingini:
Í sambandi við Tryggari internetdagin tann 7. februar 2012 skipaði Dátueftirlitið saman við Býarbókasavninum fyri teknikapping fyri børn í forskúlaaldri. Allir barnagarðar og forskúlar í landinum vóru kunnaðir um tiltakið og fingu eina skabelón, sum ímyndaði eina farteldu at tekna á.
Samanumtikið má sigast, at børnini hava tikið sera væl undir við teknikappingini.
Tá avtornaði vórðu innkomnar 213 tekningar, ið allar á hvør sín hátt royndu at lýsa eina góða uppliving við internetinum. Ein dómsnevnd varð sett at meta um allar innkomnu tekningarnar fyri at finna tær tríggjar bestu tekningarnar, ið allar vinna ein Nintendo DS. Haraftrat varð besta tekningin útgivin sum GoCard.
Vinnari av teknikappingini gjørdist Marið Neslíð av Toftum. Hon vann ein Nintendo DS umframt at tekning hennara varð útgivin sum GoCard. Næst henni gjørdust Emilia Hjaltadóttir úr Sandavági og Dánial Behrens úr Havn. Tey bæði vunnu somuleiðis ein Nintendo DS í part.
Síggj tekningarnar her
5 góð ráð
Dátueftirlitið og SSP ráðgevingin gjørdu í fjør avtalu um at samstarva um Trygd á netinum í fólkaskúlunum í 2012. Úrslitið av samstarvinum er, at 4. flokkar í landinum í tíðarskeiðnum 3. januar – 7. februar 2012 hava arbeitt við evninum TRYGGARI Á NETINUM. Børnini hava arbeitt við evninum elektroniskt samskifti hjá børnum, og endamálið er at læra børnini um trygga ferðslu á netinum, læra tey at verja sínar upplýsingar og sítt privatlív, og annars hvar markið er fyri hvat er loyvt og ikki loyvt at gera á netinum.
Dátueftirlitið skipaði í samstarvi við SSP-ráðgevingina í hesum sambandi fyri einari kapping millum 4. flokkar í landinum, har flokkarnir høvdu høvið til at koma við 5 góðum ráðum til trygga ferðslu á internetinum.
Nógv góð uppskot komu inn til kappingina, har flest øll ráðini vendu sær til børn ella sum heild til øll um góðan sið og atburð á netinum. Ein flokkur skilti seg tó serliga frá hinum flokkunum. Hetta var 4. flokkur í Eysturskúlanum, ið hevði gjørt 5 góð ráð til foreldrini um, hvussu tey kunnu stuðla og hjálpa barninum á netinum, og tískil vann hesin flokkur kappingina.
Ráðini hjá 4. flokki í Eysturskúlanum eru soljóðandi:
1. Lær teg at brúka internetið, so tú kanst hjálpa barninum at brúka tað rætt
2. Tosa við barnið um fyrimunir og vansar við internetinum
3. Vís áhuga og fylg við, hvat barnið ger á internetinum, t.d. um heimasíðurnar, sum barnið vitjar eru hóskandi og tryggar
4. Fylg teimum aldursmørkum, sum spøl og heimasíður seta
5. Tosa við børnini um, hvussu tú samskiftir á netinum, og um tað, sum børnini vilja leggja út (t.d. myndir, filmar o.a.)
Vinnandi flokkurin vann 1 tíma við bowling í Bowlinghøllini á Hálsi við tilhoyrandi matskrá.
Tryggari internetdagurin í 2013 varð hildin 5. februar, har tema'ið var "Online rights and responsibilities". Dátueftirlitið nýtti dagin at seta nýggju heimasíðuna www.strikameg.fo
á stovn.


text:
Økisnavn
Eitt økisnavn (enskt: domain name) er eitt navn á einum øki á internetinum. Eitt tað mest nýtta økisnavnið er .com. Hvørt land hevur sítt egna økisnavn, til dømis hevur Føroyar .fo, Danmark hevur .dk, Noreg hevur .no osfr. Dømi um síður, sum enda við .fo: portal.fo, vagaportal.fo, sandportal.fo, kringvarp.fo, setur.fo. Dømi um danskar síður við .dk: eb.dk, politiken.dk, sis.ku.dk; Økisnøvnini eru ofta í einum sniði, ið sampakka fyriskipanini í RFC 1035. Økisnøvn í Føroyum verða fyrisitin av Trygdartøkni Sp/f. Men tað er FO-ráðið, ið er myndugleiki og sambært teimum av landsstýrismanninum í vinnumálum góðkendu viðtøkum, hevur fingið ábyrgdina av umsitingini og nýtsluni av landsøkinum .fo á internetinum.


text:
Kári Sverrisson er kanska mest sermerkta og í mínari fatan besta mannliga sangrøddin vit hava, eisini er hann ein frálíkur tónasmiðjur, sera egin og ein eminentur søgusigari.
Bendar Spónir eru nakrir av okkara mest spennandi og øðrvísi tónleikarum. Teir hava spælt saman, síðan teir vóru smádreingir. Eg minnist meg at hava hoyrt teir spælt til onkran sjónleik fyri eini 5-6 árum síðan, tá var tað meira fitt enn beinleiðis gott, men nú eru teir blivnir ótrúliga dugnaligir. Eg havi hug at taka tangentleikaran Mattias Kapnas og Trummaran Per Ingvaldur Højgaard fram, tí teir eru so super.
Bendar Spónir hava so eisini í sambandi við hesa útgávina styrkt seg við Heðini Ziska Davidsen á tøknikki, Mikal Blak á bassi á nøkrum løgum, og Ólavi Jákupssyni og Unn Patursson á røddum.
Jóannes Nielsen, er soleiðis uttan samanbering nógv tann besti núlivandi føroyski yrkjarin. Hetta hava vit í Føroyum kunna ásanna í nógv ár, men eisini í umheiminum byrja tey at leggja til hetta, og hansara bøkur vera umsettar til alsamt fleiri mál.
So hetta kann gerast ein fantastiskur koktail, men hóast rávørurnar eru fantastiskar, so er ikki altíð at blandið blívur líka gott. Men lukkutíð á hesari fløguni er blandið perfekt.
Hetta eru nøkur av teimum tingunum, ið eg og Eyðfinn Jensen koma inn á, tá eg vitjaði í sendingini Brunsj við fyrsta tónleikaummælinum á hesari vetrarskránni. Lurtið eftir ummælinum av Kára Sverrissyni og Bendum Spónum


text:
FØROYSKT ER KUL
Evnið í Barnaútvarpinum hesa vikuna hevur verið um børn og mál. Tey hava tosað við fleiri fólk, sum arbeiða við málinum, og ein teirra er Oddfríður, sum er lærari í føroyskum.
Hetta
heldur Oddfríður um føroyskt:
Børnini skifta ofta yvir í enskt, tá ið tey spæla í fríkorterinum, tí teir ymsu figurarnir, tey eru í spælinum, tosa enskt. Tey kenna teir frá filmum og telduspølum, og eingin av teimum, ið ráða í Føroyum, siga, at vit skulu hava slíkt á føroyskum – tí hava vit einki!
Tá ið næmingar skriva frítt. finna teir ikki upp á nøvn og persónar, sum eita føroysk nøvn; tey eita okkurt, ið er eitt sindur betur umtókt. Tað er vandamikið, at hugflogið ikki er føroyskt, tí tað kann gera, at børn fara at tosa so nógv eitt annað mál, at tey kanska fara at droyma á tí. Tá er føroyskt ikki móðurmál longur. Føroyskt er nú einaferð grundarlagið fyri at duga onnur mál.
Føroyskt er kul, tú kanst siga alt á føroyskum uttan at tosa enskt - sjálvt ”kul”! Nógv onnur orð eru eisini komin umvegis enskt, t.d. trolari og skeilett.
Vit eru bara 70.000, sum duga føroyskt. Tosa vit ikki føroyskt, so ger eingin tað fyri okkum.
Oddfríður greiðir frá HER.


text:
Uppskot, sum UNR kemur við, verður givin víðari til Norðurlandaráðið. Formansskapurin í UNR er við til fundir hjá limafeløgum í Norðurlandaráðnum, og forsetin í UNR hevur orðið til árligu tingsetuna. Sjónarmiðini hjá UNR verða hoyrd í Norðurlandaráðnum og kunnu verða við at skapa kjak millum norðurlendskan ungdóm. Soleiðis kann UNR ávirka uppskotini í Norðurlandaráðnum og somuleiðis norðurlendskan politikk. UNR arbeiður fyri sambandi og samarbeiði millum norðurlendskan ungdóm.
UNR sæst sum ein endurkasting av Norðurlandaráðnum. Við at luttaka til fundir hjá bæðið UNR og Norðurlandaráðnum, kunnu ung læra hvussu politiskt arbeiði gongur fyri seg, men UNR e rikki bara fyri tey, ið ynskja at gerast politikarar; royndirnar kunnu brúkast innan fleiri ymiskar yrkisleiðir.
Nógv ung hava eru av tí fatan, at politikkur ikki hevur nakað við teirra áhugamál at gera, ella at politikku rikki er um evni, sum koma teimum við. Men politikkur er jú eitt breitt øki. Alt, sum vit gera í gerandisdegnum, hevur við politikk at gera.
UNR kann loyva sær at kjakast um meira kontroversiell evni og taka sterkari støður, enn Norðurlandaráðið kann. Til dømis hevur UNR úttalað seg um støðuna í Hvítarusslandi og sligið fast, at tey norðurlendsku londini skulu forsprákarum fyri fólkaræði.


text:
So er sól, summar og junihugni í Tórsbyrgi og um alt Føroyaland. Tað angar av snertari grill og pylsu, ein proppur sprettur hjá grannanum og útvarpið dukar hin fyrsta kappróðurin í gongd. Hetta er kanón, sigur portalurin, sum annars plagar at tosa um brak, tílíkar dagar.
Eyðun í nummar 23 er farin at sláa grasið á plenuni. Grasið og summardáarnar, sum Gutti so trúfast hevur sligið og heintað øll hesi ár, vit hava búð í Tórsbyrgi. Floy, hundurin hjá Gutta, eygleiðir og fylgir við gongdini allan vegin millum hjallarnar, grasið og hjólbøruna.
Á bønum, aftanfyri húsini hjá Jens Peturi og Lýtt, har Nólsoyggin og fjørðurin síggjast í baksýni, blómar í øllum litum. Hóast kavi hómast á onkrum tindi langt har norðuri, er summarið komið í Tórsbyrgi. Nú er tað Norðoyastevna í øllum blómandi litum


text:
Síðani 2001 hevur Mentanarnátt verið hildin fyrsta junifríggjadag í Havn, tó ikki Grundlógardag. Kunningarstovan hevur skipað fyri og seinastu árini hevur Mentanarnáttin savnað so nógv fólk, at tey lokalu havnarfólkini kalla dagin lítlu ólavsøku, tí tjóðarhátíðin er einasti dagur á árinum, ið savnar fleiri fólk. Í ár vóru fleiri grikkar at síggja í Havnargøtum, tí leygardagin kl 19:45 skal landsliðið spæla móti grikkum undir nýggjum lofti uppi í Gundadali, sum henda dag, leygardagin, kanska verður ein Gandadalur. Hvør sessur er seldur, ikki færri enn 4800. Omanfyri eru griksk viðhaldsfólk avmyndað framman fyri íslendsku sendistovuni í Gongini, sum bjóðaði spennandi bitar úr Íslandshavi. Grikkarnir eru komnir úr Klaksvík til Havnar at uppliva útiliv, tí tað er ikki til staðar í Klaksvík, har tey búgva. Nada, sum tey siga. Konstantin úr Sparta, sum sæst í ljósum jakka ytst til høgru sigur, at alt var útselt í Havn, tí endaðu tey í Klaksvík. - Hóast vit eru noydd at gista har, verða vit ikki eitt kvøld afturat har. Har er púra steindeytt og einki hjá ferðafólki at gera ella uppliva. Men her í Havn er undurfult, sólin skínur, nógv er at síggja og fólk eru fyrikomandi. Einki av hesum undurfulla er har norðuri, sum vit sova. Nada. Tí vera vit her í Havn, og royna so at taka ein hýruvógn til Klaksvíkar á midnátt, líkamikið hvat hann so kostar, sigur Konstantin úr Sparta
Í Norðurlandahúsinum er drúgv seta, røður, sangur, tónleikur, og ikki minst smábarnagrátur, nú The Weather Diaries lata upp. Omanfyri er tað Sif Gunnarsdóttir, ið greiðir frá um framsýningina.
Vín og munnbitar standa á borðinum, meðan røður verða hildnar i uppdekkaðu Høllini. Smábørn renna runt, flenna og gráta, so tað er sum tá Oceanic Days hjá Sunleivi Rasmussen tilætlað varð framførd í umfarsljóði. Stuttlig ljóðmynd, men í dag var ov ofta vónleyst at konsentrera seg um ein ávísan part í senn.
Undurfulli sangbólkurin Kata syngur føroyskar vísur, skjaldur og kvæði við karelskum trýsti, sum hjá finsku Värttinä og einum farra av mystisku kórrøddunum úr Bulgaria. Og píkarill um ikki ein tunghoyrd kona er aftur har at siga frá, at hon hoyrir ikki. So skal alt gerast umaftur. Tungt er at liva í einum fólkaræðisligum samfelag, tá fyrireikandi inngangsskráin er so drúgv ein fríggjadag eftir arbeistíð, og tolið er lítið, nú Mentanarnáttin er í væntu.
Framsýningin er ikki bara í Skálanum, men í øllum hølunum í Norðurlandahúsinum.
Millum áskoðararnar eru eisini Ann Andreassen og gentur av barnaheiminum hjá henni í Uummannaq. Mitt í røðini er Rasmus Lyberth, sum er í Føroyum at spæla við í føroysku uppsetingini av danska filminum Festen hjá Thomas Vinterberg á Tjóðpallinum. Hann er 'nekarin' í leikinum, og fyri honum syngja tey um grønlendingin, hjá Páll Finnur Páll, hann, sum býr á Herberginum.
Tær báðar, sum skipa fyri The Weather Diaries í Norðurlandahúsinum, eru myndakvinnurnar Sarah Cooper úr USA og Nina Gorfer úr Eysturríki. Listanavnið er stytt til Cooper & Gorfer og tær búgva í Göteborg. Tær eru kendar fyri frásøgumyndir, sum vísa til mentanararv, søgu og klædnabúna í teim londum, tær vitja og arbeiða í. Við framsýningini The Weather Diaries vísa Cooper & Gorfer á tann týdning, sum móti og nútímans sniðgeving hava fyri mentanarsamleikan á okkara leiðum. Henda framsýningin byrjaði í Frankurt í mars í 2014. Umframt grønlendsku og íslendsku luttakararnar, eru Barbara í Gongini, Guðrun & Guðrun og Rammatik úr Føroyum við.
Niðri í býnum er framsýningin Grind í karry, har tað mentanarliga ríkidømið, sum tilflytarar bera við sær til Føroya, verður varpað upp á veggin í skapi av portrettmyndum í fotohølunum hjá Amy og Eydnu í Niels Finsens gøtu. Mouldi Manai úr Tunesia peikar á heimskortið, og niðanfyri sæst portrettmyndin í fjarum baksýni. Mouldi, sum byrjaði nútímas matstovuvinnu í miðbynum við Rio Bravo, havi eg kent sum ein góðan vin síðani miðskeiðis í 70'unum.
Í gongugøtuni og um allan miðbýin standa snøggu og hentu skrellispannirnar drop bucket hjá Heiðu G. Nolsøe og Mariu S. Berggren.
Uppihaldstrappan, sum Andrias Berg ger, er í fullsving. Hon skal vera brúkilig til konsertina Voxbotn og endaliga liðug til ólavsøku. Ovast uppi, har Perlan stóð, sæst portrið inn í Boysensgarð og Gamla bókahandil. Tað man hereftir verða til Perluportrið, sum øll í Havn skjótt kunnu ganga um.
Á Vaglinum hevur vestmenningurin, Jonhard Mikkelsen, sett Mentanarnáttina við eini bjartari og vónríkari Havnarrøðu. Á aðru hædd hjá Öström á Skálatrøð eru 12 spennandi sofur settar fram. Hóast ymiskar í útsjónd, hevur útgangsstøðið verið tað sama hjá øllum. Tekniski Skúli í Havn hevur gjørt eitt sofastell, eina madrass til botn og tvær pútur til rygg, og Johannes Bláfoss hevur gjørt fjaðrabotn og lag teim 12 lag á.
Síðani hava 12 sniðgevarar, sum dagliga fáast við glas, leir, klæði, leður, veving og binding, fingið til uppgávu at geva eini sofu egið lív og úttrykk. Sofurnar, sum standa frammi í tvær vikur, eru flest allar til sølu, men ikki hendan svarta hjá Maluni Fosaa. Kanska er hon tann, ið eg helst vildi keypt, sofan hjá Maluni, sum eitir Landslag. Malan hevur brúkt kópaskinn og leður, og knapparnir eru úr fiskaskræðu.
Hetta er softan hjá sniðgevanum og tóvirkiskvinnuni Johannu av Steinum, sum stendur fyri merkinum STEINUM. Seyðasmærusofa er heitið.
Poulina er navnið á virkinum, sum Poulinu Olsen rekur úti í Grønlandi í Havn, har mangt forvitnisligt er at fáa. Nú eisini sofur í reyðum og gráum við heitinum Retro.
Elin Lindenskov hevur sniðgivið hesa snøggu leðursofu í brúnum við lilla knappum, sum vóru tað mintbomm úr sjokulátu. Kærleiki er sofaheitið.
Mikkalina Norðberg, ið hevur gjørt litføgur listaverk úr glasi á Vertshúsinum, hevur sniðgivið hesa sjáldsamu sofu við knappum, sum - sjálvandi - eru úr glasi og kallast PrikkaLina.
Ann Højgaard stendur fyri tekstilvirkinum við tí sjaldsama vælvalda navninum Heimkaer, ið eg fati sum eins norskt og føroyskt. Her er hennara spennandi Heimkaer sofa við samnevndum pútum.
Jórun Høgnesen, sum eisini arbeiðir í handlinum hjá Öström, hevur sniðgivið hesa sjarmerandi sofu, Bjarta, við innbundnum steinum, ið hon heldur í hondini og hevur lagt til høgru á sofuna.
No 10 er heitið á hesi sofuni. Handan heitið eru móðir og dóttir, Kára Gunna Óladóttir og Óluva Johannessen, sum reka virki og handil í Lucas Debesar gøtu 10. Stand in fyri Óluvu, sum er farin til kaffi, er maður Káru, Sonne Smith. Tær báðar hava eisini gjørt keramisku lampuna til høgru.
Marjun Heimá hevur gjørt hesa reyðu sofu, Mirjam, sum var hin seinasta eg avmyndaði. Lampuskermurin er ur russiskum turriklæði.
Av altanuni hjá Klubbanum er frítt útsýni yvir summarkøldu Havnina. Við dómkirkjuni sum miðdepli móti gamla Bacalao og skipasmiðjuni Mest, og móti Vesturbýnum við Vesturkirkjuni mitt fyri.
Á Hvonn spælir Uni Reinert Debess blues fyri fulsettum høli.
Undir Tinghúsinum á Vaglinum syngja íslendsku tenorskemtararnir Davíð Ólafsson og Stefán Helgi Stefánnsson vælvaldar veitslusangir frá Abba og Queen til operaariur og íslendskar fosturlandsangir.
Eftir ein bagel á Kaspar, møti eg Bárði Dam í Baiansstovu, sum er formaður í Listasambandinum. Hann stendur í durinum á Gallerí 14 niðri á Áarvegnum, har Rannvá Holm Mortensen sýnir fram fólk og fiskar. Bárður hevur júst vitjað í Amtmansgarðinum hinumegin Áarvegin. Men hann hevur eisini keypt sær ein Riddarakross frá punkrockbólkinum 200, nú so nógvir kandidatar siga seg fara at bidda frá Danaveldi. Meðan hann í kvøldarmyrkrinum festir sær í eitt ball, skifta vit orð um mentan og gita, at framyvir fer krossurin ivaleyst at eita Biddarakorssur heldur enn Riddarakrossur. Livst, so spyrst. Nú fari eg heim.


text:
Leygardagin 18. november bjóðar Hvirlan til spennandi renni/gangi tiltak við Kerjar í Havn.
Tiltakið er fyri øll, familjur við børnum, eldri og yngri, rennarar og gongufólk.
Byrjað verður við upphiting í Kerjum og síðan er møguleiki at velja ímillum 3 rutur: 1,5 km 5,5 km og 10,5 km.
Kerjar er eisini partur av vetrarkappingini hjá FÍF. Tey, ið luttaka í vetrarkappingini hjá FÍF renna ávikavist 10,5 km (Vaksin) og 1,5 km (Børn árg. 2002 til 2006)
Renniteinurin hjá teimum vaksnu er frá Hotel Føroyum eftir rossagøtuni út í Havnardal, runt gamla ruskplássið og heim eftir ovara parti av rossagøtuni.
Drigið verður millum allar luttakararnar um fleiri spennandi vinningar, m.a. renniskógvar og sveimandi vikuskifti á Hotel Føroyum.
Gevið gætur at tilmelding er á leinkjuni: Tilmelding Kerjar 2017
Kostnaður fyri luttøku er hesin: Vaksin 100 kr., børn (árg 2002 ella seinni) 50 kr.


text:
Ingi Samuelsen
21.04.2017 - 15:22
Tíðindi > Pengar > Tryggingavirksemi
Ársaðalfundur varð í gjár hildin í p/f LÍV Holding, ið er móðurfelag hjá p/f Tryggingarfelagnum LÍV. Hetta er fyrsti aðalfundur síðan felagið í september 2016 fekk nýggjar eigarar. Á ársaðalfundinum varð ársfrásøgnin fyri 2016 góðkend.
Roknskapurin fyri 2016 vísir eitt úrslit upp á 6,6 milliónir krónur. Úrslitið er munandi betri enn árið frammanundan, sum vegna vánaligt úrslit í íløguvirkseminum endaði við einum halli upp á 12,6 milliónir krónur.
Lív skrivar soleiðis í tíðindaskrivi í dag:
Tryggingargjøldini til Tryggingarfelagið LÍV vóru í árinum 260 milliónir krónur í mun til 255 milliónir krónur í 2015. Seinastu trý árini hevur vøksturin í tryggingargjøldum verið í meðal 8,3 prosent um árið.
Felagið hevur nú slakar 21.500 kundar, ið spara upp til eftirløn, og tilsamans 13.000 kundar eru fevndir av samlagstryggingini hjá felagnum. Felagið hevur lagt dent á at økja viðskiftaskaran við fakfeløgum og virkjum og málið er, at veita eins góða tænastu til vinnulív, sum til einstakar limir tá tað snýr seg um at tekna eina lívstrygging ella eina uppsparing til eftirløn.
Íløguavkast
Úrslitið av íløguvirksemi felagsins gjørdist í árinum 85 milliónir krónur. Íløguognirnar hjá felagnum vóru við ársenda 2016 2,1 milliardir krónur. Felagið miðjar eftir, at føroysk eftirlønaruppsparing skal verða virkin í Føroyum og við ársenda 2016 hevði felagið gjørt íløgur í Føroyum fyri tað ið svarar til 7,5 prosent av skrásettu ognunum hjá felagnum og tað er ein øking í mun til undarfarna ár.
Tryggingarfelagið LÍV hevur í árinum útgoldið tryggingarveitingar á tilsamans 62,2 milliónir krónur. Meginparturin av hesum útgjøldum eru útgjøld í sambandi við pensionering og samlagstrygging.
792 krónur í umsiting per tryggjaða
Sparsemi í umsiting og fyrisiting merkir størri vinning og avkast til okkara kundar og tað er ein málsetningur eins væl og eitt lyfti. Kostnaðurin fyri hvønn tryggjaða var 792 krónur í 2016, ið er tað lægsta nakrantíð.
Á ársaðalfundi varð eisini nevndarval á skránni og í nevndini fyri LÍV Holding sita nú Høgni Olsen, Súni Selfoss, Kári Petersen, Hanna í Horni og Árni Arge. Nevndin hevur skipað seg við Høgna Olsen sum formanni.


text:
Orð og lag: Kittie Louise Suffield
Týtt: Heri Tróndheim
Upprunaheiti: God is still on the throne
1. Er tín leið løgd mót himlinum bjarta,
er frá heiminum vent alt títt sinn?
Fann Guds Andi sær veg til títt hjarta,
bart tú tøkk, tá hann vegin fann inn?
Sært tú tey, sum ta leiðina gingu,
geva upp, ert tú stúrin, o, sál?
Lít tí framá, o, sál,
mót tí himmalska mál’.
Gud enn á trónuni er.
Niðurlag: Gud enn á trónuni er,
og hann minnist børn síni her.
Um svárt gerst tær stundum,
tað er tó eitt undur,
at aldri tú einsamur ert.
Gud enn á trónuni er,
og hann minnist børn síni her.
Hoyr hans lyfti til mín,
eg skal minnast til tín.
Gud enn á trónuni er.
2. Kæra sál, ert tú mótleys og stúrin,
kennist leiðin tær møðsom og tung,
ert tú dagliga syrgin og kúrin,
ei ein lýsandi glotti um sýn?
Far í bøn til tín faðir á Himli,
legg á hann alt, sum tyngir teg her.
Tá tú biður í loynd,
kanst tú gera ta roynd:
Gud enn á trónuni er.
3. Um tú búði í borg ella smáttu
og av menniskjum virdur ei var,
Gud ein bústað til tín letur byggja
í tí himmalska staði hjá sær.
Alt, hann har hevur gjørt tær til reiðar,
eingin menniskja fata tað kann.
Alt hann gjørdi til tín,
kæri frelsari mín.
Gud enn á trónuni er.


text:
Nýggjasta
Søk um fylgjarakort áðrenn 1. juni
Summarið nærkast, og tað merkir, at summarstevnur, ítróttur og festivalar skjótt aftur verða á skránni. Um tær, ella onkur tú kennir, tørvar fylgjarakort, so er at søkja nú.
MEGD hevur stongt í juli, og fara vit at heita á tykkum um at søkja um fylgjarakort skjótast gjørligt fyri at gagnnýta kortið í summarfrítíðini. Freistin at søkja fylgjarakort til summarið 2018 er 1. juni.
Á heimasíðu okkara megd.fo liggur umsóknarblað til fylgjarakortið, sum tú eisini finnur her: Umsókarblað til fylgjarakort
Fylgjarakortið hevur til endamáls at tryggja, at fólk, ið bera brek, og tískil hava tørv á fylgjara, tá ið tey ferðast ella luttaka í ymiskum tiltøkum, hava rætt til at taka fylgjaran við sær, uttan at goldið verður ferðaseðil ella atgongumerkið fyri fylgjaran.
Fylgjarakort verður útflýggja fólki, ið bera brek, og sum orsakað av breki teirra hava tørv á at hava fylgjara við sær, tá ið tey ferðast ella fara til ymisk tiltøk.
Tørvurin á fylgjara kann verða grundaður á bæði likamligt og sálarligt brek og er ikki treytaður av aldursmarki.
Støð har kortið er galdandi eru:
Norðurlandahúsið, Søvn Landsins, Listasavnið, Tjóðpallurin, Ítróttarsamband Føroya, Strandferðslan, Smyril Line og tiltøk, ið kommunurnar stuðla. Avtala er eisini gjørd við Atlantic Airways, har fylgjarin hjá tí ferðandi, fær 50% í avsláttri av grundprísinum, tó ikki av ferða- og avgreiðslugjøldum, og øðrum serprísum.
Ábyrgdin hjá fylgjaranum er at vera saman við tí, sum ber brek, og geva honum smidliga hjálp, sum bæði fevnir um persónliga og praktiska hjálp og fylgi. Tørvurin á fylgjara kann verða grundaður á bæði likamligt og sálarligt brek og hevur einki aldursmark.


text:
Í tann mun, at vinnugreinar hava sett av neyðugu fíggjarorkuna, veita hesi feløg eisini serligar tænastur til ávísar vinnugreinar, t.d. til limir í Handverksmeistarafelagnum í sambandi við byggimál.
Ansa verður eftir, at rætt verður farið fram, tá byggiharrar – almennir ella privatir – bjóða uppgávur út. Verður ikki farið rætt fram, kunnu vit í samráði við limirnar krevja broyttar útbjóðingartreytir ella krevja, at ein útbjóðing steðgar.
Á heimasíðuni hjá Vinnuhúsinum eru serligar vegleiðingar fyri byggivirkir, sum eru limir, t.d. indeks til regulering av byggisáttmálum, greining av kostnaði av einum arbeiðstíma, reglur fyri rokningsarbeiðið o.a.
Harumframt hava Havbúnaðarfelagið, Føroya Ráfiskakeyparafelag, Handilsvinnufelagið og Ferðavinnufelagið sett fíggjarorku av, soleiðis at ein ráðgevi í Vinnuhúsinum, saman við nevndunum í feløgunum leggur til rættis arbeiðið hjá hesum feløgum. Herundir eisini ráðgeving til limir innan vinnugreinaøkið.


text:
Brenniútbúnaður skal gerast og setast soleiðis, at hann lættliga kann reinsast.
Vísast kann til donsku kunngerðina ”Bekendtgørelse om eftersyn af kedel- og varmeanlæg i bygninger”.
Brenniútbúnaður skal vera tættur og gjørdur soleiðis, at brenningin er góð.
Brenniútbúnaður skal kunna fáa nóg mikið av lufttilflutningi uttanífrá til brenningina.
Nóg stórur lufttilflutningur til brenningina fæst við, at brenniútbúnaðurin verður settur í rúm, sum hevur útiluftventil, ið kann stillast, ella við at luft verður flutt til brennikamarið gjøgnum rør uttanífrá.
Sí eisini kap. 8.3, stk. 2.
Brenniútbúnaður skal gerast soleiðis, at í vanligari rakstrarstøðu er undirtrýst í brennirúminum í brenniútbúnaðinum og í roykrørinum frá brenniútbúnaðinum í mun til rúmið, har brenniútbúnaðurin stendur.
Víkjast kann frá kravinum, tá ið tað snýr seg um serliga tættar ketlar, sum eru skipaðir til yvirtrýstbrenning, og hesir hava tætt roykrør ella eru settir upp í serlig rúm, skilað frá bú- og arbeiðsrúmum, sum hava luftskiftisop útum, ið ikki kunnu latast aftur.
Viðvíkjandi roykrørskipanum, skorsteinum o.tíl. verður víst til kap. 8.5.3.2, stk. 1.
Í sambandi við yvirtrýstsbrenning eiga tvíveggjaðar roykrørskipanir at verða nýttar.
Í sambandi við innlegging av brenniútbúnaði eigur at verða tryggjað, at skorsteinssúgvið samsvarar minstakravinum, ið er ásett í innleggingarvegleiðingini fyri ketilin. Um hetta ikki er so, eigur at verða bøtt um skorsteinin ella royksúgvari at verða settur á hann.
Brenniútbúnaður má ikki setast í rúm við eldfimum goymslum uttan so, at rúmið er brunatøkniliga skilt sundur á nøktandi hátt.
Brunatøkniligi skilnaðurin kann t.d. gerast við skilaveggjum og skilagólvi í minsta lagi sum bygningslutur í flokki EI 60 A2- s1,d0 [BS- bygningsdel 60] og við hurðum í minsta lagi sum brandhurð í flokki EI2 30-C [BD-dør 30], sbrt. kap. 5, Brunaviðurskifti.


text:
Summarfrí
30. Mai 2012
Stovnurin hevur stongt í viku 29-30-31 frá mánadegnum 16.juli til 06.august.. Dagstovnurin við Landavegin hevur opið í hesum tíðarskeiði,...
les meir
Takk fyri Garðdagin
08. Mai 2012
Góðu foreldur! Vit takka fyri ein góðan og hugnaligan Garðdag ! har kom nógv burturúr !! Raskir pápar skóru flagveltuna til, so hon var...
les meir
Garðdagur
27. Apr 2012
Garðdagur verður hósdagin 03. mai frá kl. 15-19. Vit fara at hampa um og fríðka um garðin, planta og gera eina eplaveltu :) ...
les meir
Summarfrí 2012
28. Feb 2012
Dagstovnurin á Landavegnum hevur opið í summar. Í nøkur ár hevur kommunan bjóðað pláss til børnini á trimun dagstovnum um summarið, tá flest allir...
les meir
Nýggjar myndir
20. Okt 2011
Vit hava lagt nýggjar myndir inn frá tiltøkum "um heysti" og frá fótbóltsdystinum, har barnagarðbørnini hava eitt blanda skiftandi lið og spæla um eitt ferðasteyp,...
les meir
Kunning
01. Okt 2011
Aldan arbeiðir við verkætlan "Hvør eri eg"Glaðan arbeiðir eisini við evninum, hvør eri eg, við at gera eina ættartalvu.Vit brúka fimleikahøllina mánamorgun kl: 09.45-10.35.Svimjing er...
les meir
Garðdagur
06. Sep 2011
Góðu foreldur, vit takka fyri ein góðan og hugnaligan Garðdag. sí myndir frá degnum, undir nýggjastu myndasavn, trýst á myndirnar so...
les meir
Garðdagur
23. Aug 2011
Garðdagur verður mikudagin 31. august frá kl. 15- 19 har foreldur, børn og starvsfólk hugna sær saman og samstundis rætta stovninum ein...


text:
Húkafiskiskapur er ein hin elsti fiskarháttur sum er. Norska húkafyritøkan O. Mustad fór fyrst í 1970 unum, undir at betra um møguleikarnar hjá húkaflotanum, við at gera eina egningarmaskinu, sum kundi seta og draga munandi størri nøgdir av húkum enn vanligt og við munandi minni fólki.
Menn komu skjótt eftir at hetta var ein góð íløga og at vinningur til skip og manning øktist munandi við hesum nýggja Longline Systeminum frá Mustad.
Longline systemini hjá Mustad eru at finna kring allan knøttin og ikki minni enn 700 eru í drift í løtuni. Tað verður stútt arbeitt við at betra tey systemir sum eru á marknaðinum.


text:
Vit hoyrdu í fyrru pørtunum av hesari frásøgn um tíðina, tá MC-Hár varð sett á stovn, og um hvussu bólkurin gjørdi sínar báður fløgur: Framvegis uttan vit og Burn Me. Vit hoyrdu eisini hvussu stórar útskiftingar vóru í bólkinum, og hvussu bólkurin megnaði at enduruppfinna seg til Prix Føroyar 1999 fyri síðan aftur at fara í skeljasorð.
Vit eru nú komin til eitt stilt ár 2000, har ikki nógv hoyrdist til MC-Hár. Móti heysti stovnaðu limirnir, sum búðu í Keypmannahavn Niels Uni og Jónas bólkin Yst, saman við songkvinnuni Annu Kristin Bæk, DJ’inum Eyðfinn Drewsen og gamla MC-Hár trummaranum Peturi Dalsgaard.
Yst spældi disko rokk, og Jónas Bloch Danielsen var høvuðslagskrivari og Niels Uni gjørdi tekstirnar.
Jónas kallaði stílin fyri DRADL (Disko Rokk Annars Deiliga Líkatil). Eitt gamalt óinnspælt MC-Hár lag, slapp við á skránna, tá bólkurin luttók á Prix Føroyar undanumfarinum í Miðvági í 2001, í hesum sambandi kom eisini Heri Reynheim við í bólkin. Framførslan var tó ikki nóg góð til at basa stórfavorittarnar Tangz og 200, ið spældu seg í finaluna. Men ætlanin var tó at halda fram.
Tað vísti seg tó, at áhugin fyri MC-Hár var størri enn áhugin fyri Yst, bæði millum limirnar og konsertfyriskiparar, og tá MC-Hár vóru bidnir at luttaka á Ólavsøkukonsertini í 2001, datt Yst heilt niðurfyri.
Ólavsøkukonsertin í 2001 skuldi gerast ein varði á leiðini fyri MC-Hár. Hóast bólkurin næstan var farin í upploysn, júst tá populariteturin var størstur, so vóru teir fýra, ið vóru eftir í bólkinum fult uppsettir uppá, at halda fram.
Tað skal tó sigast, at tað var ræðandi at halda á uttan Trónd, ið spældi ein størri leiklut enn nakar annar í lagsskrivingini á báðum fløgunum, ja fyri at vera heilt erligur í øll árini.
Tí kravdi tað nakað serligt, fyri at fara í gongd aftur við MC-Hár. Hetta serliga var í hesum førinum at verða bookaðir til ársins størsta spælijobb tá á døgum, Ólavsøkukonsertina.
Men tað var sera trupult at avgera, hvør skuldi avloysa Trónd, bæði sum sangara og ljómborðsleikara, tí tað skuldi gjarna eisini vera ein, ið tók lut í lagaskrivingini.
Tá boð var eftir MC-Hár til ólavsøkukonsertina í 2001, var eitt buzz í luftini. Teir høvdu spælt nógv og verið populerir, og vóru so knappiliga horvnir. Bólkurin føldi eitt trýst á sær, tí teir vóru lanseraðir sum eitt av høvuðsnøvnunum og spældu seint, og ja seint var gott.
Man roknaði við nógvum fólki, og tí var hetta ein vinn ella forsvinn konsert. Fríði Øster, hevði játta, at hann kundi spæla, tá hann hevði tíð, og hesaferð hevði hann tíð at spæla, Jens var tendraður, eftir at hava verið limur í bólkinum í hálvt annað ár, uttan somikið sum eina venjing. Heri, Jónas, Niels Uni og Allan vóru enn við, so har manglaðu sangrøddir fyri Trónd og Niels og ein ljómborðsleikari.
MC-Hár vendi sær til Magnus Johannesen, hann dugdi alt, og hevði í Taxi víst, at hann eisini dugdi at larma. Hann segði beinanvegin ja.
So manglaðu tvær sangrøddir. Mest upplagda valið var Terji Rasmussen. Hann var vinur av bólkinum. Og fyri Niels Una ein av orsøkunum til, at hann byrjaði at spæla tónleik, og saman við Dee Snider høvuðsfyrimyndin á einum palli. Terji segði eisini ja til at luttaka.
Besti sangari í Føroyum beint tá, var Rókur Jákupsson Jakobsen, so hann bleiv sjálvandi eisini spurdur, og svaraði eisini ja. Hetta var ein sonn all-stars manning, ið fór á pallin í Kommunuskúlagarðinum.
MC-Hár heðvi áður ætla at hava stripparar við á pallin á ólavsøkukonsertini, men onkur gudiligur í FUT nevndini hevði niðurlagt veto. Men nú var nevndin meira tolsom, við Kaj Johannesen á odda. So avtala var gjørd við Kaggan, ið hevði stripparar hesa ólavsøkuna, um at lána tær eina løtu.
Ljósmaðurin Egil Barclay Høgenni Hansen skudli gera ljós, hann og Johan Faulkner Mouritsen fóru all in, og bygdu eitt risastórt hjarta, ið skuldi breiða kærleikan út til fólkið.
Eini 4000 fólk vóru komin saman í Kommunuskúlagarðinum, og har var eitt øgiligt lív í.
MC-Hár vóru aftur, eingin ivi um tað.
(Ólavsøkukonsertin 2001 filmað av Karl Anton Klein)
Hetta gjørdist tó einasta konsertin hetta árið, og eisini eiasta konsertin, ið Fríði Øster, Magnus Johannesen og Terji Rasmussen spældu við MC-Hár í hesum umfarinum.
Framhald kemur


text:
Norðurlandahúsið: Ikki húsa fimtu ráðstevnuni um oljuleiting í Føroyum!
Til: Norðurlandaráðharraráðið & Norðurlandahúsið
Gransking gjøgnum mong áratíggju hevur víst, at útlát av sonevndum vakstrarhúsgassum, ið bjálva jørðina, orsakað av brenning av fossilum brennievnum, elvir til alheimsupphiting og veðurlagsbroytingar, sum seta lívsgrundarlagið á jørðini í váða.
Føroyar liggja á einum týðandi markamóti millum Arktis og Norðuratlantshavið, og júst her fara álvarsamar broytingar fram í løtuni, sum við vaksandi ferð hótta tilveruna á okkara veðurbardu oyggjum. Okkara tilverugrundarlag, í mun til flutning, vinnu, mentan og mangt annað, er og hevur altíð verið tengt at havinum. Men havið, hesin ótroyttandi máttur, er nú vorðið ein av heimsins mest viðbreknu vistskipanum - hótt av havsúrgan, hitaøking og broytingum í saltinnihaldi, umframt at havstreymarnir við Føroyar, sum føra føðsluevni og luft runt heimshøvi, allarhelst fara at vikna - alt fylgjur av nýtsluni av fossilum brennievnum.
Hettar er nakað, sum Norðurlandaráðharraráðið, ið er evsti mynduleiki hjá Norðurlandahúsinum í Føroyum, er fullgreitt yvir, saman við teimum 197 londunum, sum hava viðtikið París Sáttmálan. París sáttmálin hevur sum mál at fyribyrgja vandamiklastu avleiðingarnar av veðurlagsbroytingum við at avmarka alheimsupphitingina til "væl undir" 2 gradir celsius og helst ikki meir enn 1,5 C omanfyri miðalhitan áðrenn ídnaðarkollveltingina. Fyri at seta hettar mál í perspektiv, kann vísast á, at miðalhitin á jørðini í 2016 - heitasta ár nakrantíð mált - var 1,1 C omanfyri, t.v.s. bara umleið 0,4 C frá 1,5 C málinum í París Sáttmálanum.
Norðurlandaráðharraráðið útgevur javnan ritgerðir um veðurlagsbroytingar og um, hvussu Norðanlond ganga á odda at slóða fyri varandi orkutøkni. Í hesum ritgerðum verður millum annað viðmælt, at stjórnirnar í Norðanlondum gevast við at stuðla fossila brennievnisídnaðinum til frama fyri at lata aktørum innan varandi orkukeldur hendan stuðul í staðin. Norðurlandaráðharraráðið metir tað vera búskaparliga ráðiligt at skifta til orkuskipanir uttan kolevnisdálking.
Tí er tað skeivt, um Norðurlandahúsið, ein føroyskur mentanarberi undir Norðurlandaráðharraráðnum, húsar ráðstevnuni "5th Faroe Islands Exploration Conference", har oljuleiting á føroyska landgrunninum er yvirskipaða ráðstevnuevnið. Serstakliga í kjalarvørrinum av tiltakinum "Ísurin hvørvur í Arktis - hvat merkir hettar fyri Føroyar?", sum eisini varð hildið í Norðurlandahúsinum, har fremstu altjóða granskarir innan havfrøði og Arktis saman við Boga Hansen júst hava víst á, hvussu álvarsomum veðurlagsbroytingum Føroyar stevna ímóti.
Jarðfeingi fer á hesi ráðstevnu at selja Føroyar sum oljuøki og eggja oljufeløgum at koma hagar at royna eftir olju. Hettar hóast, at vísindin sigur okkum, at stórur partur av verandi olju-, kol- og gassgoymslum ikki kann brennast, um málið í París Sáttmálanum, sum Føroyar hava viðtikið, skal røkkast.
Fjórða oljuútbjóðingarumfar á føroyska landgrunninum er í andsøgn við París Sáttmálan, og setir tískil lívsgrundarlagið í Føroyum í váða fyri stuttskygdan løtuvinning, sum er viðvirkandi til eina óvissa framtíð merkta av einum ekstremum veðurlagi. Hesum eigur Norðurlandahúsið at taka frástøðu frá í samsvari við veðurlagsframskygnið, sum eyðkennir Norðurlandaráðharraráðið.
Undirritað av:
Ringrás, 350.org, Føroya Náttúru- og Umhvørvisfelag, Unga Tjóðveldi, Lau Øfjord Blaxekjær (útbúgvingarleiðari á West Nordic Studies á Fróðskaparsetri Føroya), Jens-Kjeld Jensen.


text:
Jón Áki Jacobsen
Jón Áki Jacobsen (føddur 2. november 1995) er ein føroyskur fótbóltsleikari, sum í løtuni (2017) spælir við besta mansliðnum hjá TB/FC Suðuroy/Royn. Hann hevur fyrr spælt við U19 landsliðnum og U17 landsliðnum hjá Føroyum.[1]
Innihaldsyvirlit
Ungdómslandsliðsleikari[rætta | rætta wikitekst]
U-19 landsliðsleikari[rætta | rætta wikitekst]
Jón Áki varð úttikin til U19 landsliðið í september 2012. Hann luttekur í kapping í Ukraina í september 2012.[2]
U-17 landsliðsleikari - skoraði einasta málið hjá Føroyum[rætta | rætta wikitekst]
Jón Áki hevur eisini spælt á U17 landsliðnum. Hann spældi sín fyrsta dyst móti Fraklandi hin 28. oktober 2011.[3] Tann dystin vann Frakland 5-0. Hann spældi eisini við í dystinum móti Luksembourg, har tað eydnaðist Føroyum at fáa eitt stig, dysturin endaði 1-1. Tað var Jón Áki ið skoraði málið hjá Føroyum, og var hetta einasta málið ið Føroyar fekk í hesi undankappingini.[4]
Keldur[rætta | rætta wikitekst]
- ↑ Sudurras.fo, 5 suðuroyingar á U19 landsliðnum
- ↑ FSF.fo, Føroyskt stórtap fyri Ukreina í Estlandi
- ↑ UEFA.com, UEFA Under17 Championship, Jón Áki Jacobsen
- ↑ UEFA.com, Faroe Islands - Luxembourg 1-1


text:
Heimshandilsfelagsskapurin
WTO er stytting fyri World Trade Organization, sum leysliga verður umsett til Heimshandilsfelagsskapurin. WTO er ein millumtjóða felagsskapur, sum hevur til endamáls at frælsisgera heimshandilin. Føroyar hava verið fevndar av danska limaskapinum í WTO síðan 1995. Tað merkir, at altjóða ásetingar, sum eru gjørdar í WTO, eisini fevna um Føroyar. Stovningarsáttmálin hjá WTO loyvir fullveldisríkjum og sjálvstøðugum tollumveldum at gerast limir. Føroyar eru eitt tílíkt umveldi. Altjóða felagsskapurin fyri heimshandil hevur vunnið alt størri týdning fyri at skipa handils- og vinnureglur um allan heim. Felagsskapurin er so at siga ein støðug víðkan av tí gamla felagsskapinum fyri toll- og avgjaldsreglur GATT, og er bygdur á eina røð av skjølum og skipanum. Hesi hava á pappírinum til endamáls at taka burtur handilsforðingar og skipa somu reglur fyri fríhandli millum heimsins lond – og ein kæruskipan er somuleiðis skipað, har lond kunnu kæra onnur fyri brot á sáttmálar og reglur. Í 2013 hava limalondini samtykt, at Laos og Tadsjikistan skulu hava limaskap, og tey hava so eftir samráðingar bundið seg til at seta eina røð av sáttmálum og reglum í verk innan ávísa tíð. 26 onnur lond eru í samráðingum um limaskap í løtuni. Í løtuni eru 159 lond limir, og nógv eru á veg at gerast limir. Fleiri enn 30 lond eru eygleiðarar og vilja gerast limir [1].
Eitt kjarnuhugtak í WTO er reglugerðin um anti-dumping. Í stuttum merkir dumping, at ein vøruframleiðari selir sína vøru fyri ein lægri søluprís, enn vøran kostar at framleiða. Reglugerðin um antidumping verður nýtt at verja ímóti misjavnari kapping. Metir ein vøruframleiðari úr einum limalandi í WTO, at ein kappingarneyti útflytir sína vøru fyri dumpingprís, hevur vøruframleiðarin møguleika at seta fram ynski um, at anti-dumping tiltøk verða sett í verk mótvegis ákærda framleiðaranum. WTO hevur greiðar mannagongdir, ið skulu fylgjast, áðrenn ein ákæra um dumping verður tikin til viðgerðar. Tað er av alstórum týdningi, at ákærurnar um dumping eru bygdar á ítøkilig fakta, og ikki leys uppáhald. Felagsskapurin telur í 2014 159 limir, ið umboða um 97 % av øllum millumtjóða handli í heiminum. Føroyar hava síðan 1. januar 1995 verið fevndar av danska limaskapinum í WTO. Tað merkir, at altjóða ásetingar, sum eru gjørdar í WTO, eisini fevna um Føroyar. Heimshandilsfelagsskapurin var sett á stovn 1. januar 1995.
Eitt av grundleggjandi hugtøkunum hjá WTO er Most favoured nation-reglan (MFN).
Søgan[rætta | rætta wikitekst]
Heimshandilsfelagsskapurin, sum avloysti GATT í 1994, fevnir ikki bert um handil við vørum, men eisini um handil við tænastum, íløgur og ídnaðarhugverksrætt. Altjóða felagskapurin GATT varð stovnaður í 1948 við tí endamáli at taka av forðingar fyri frælsum handli millum limalondini [2]. Stórt sæð øll lond við marknaðarbúskapi vóru limir í GATT, sum gjørdi karmar fyri tollsastum, ið limalondini bundu seg til at halda. GATT er ein stytting fyri General Agreements on Tariffs and Trade, sum leysliga verður umsett til vanligar avtalur um toll og uttanlandshandil. WTO varð stovnað í 1995 við tí uppgávu at fyrisita avtalur og reglur um handil millum limalondini. Høvuðsendamálið við WTO er at stimbra frælsan handil í heiminum. WTO var úrslit av seinastu samráðingunum um altjóða handilin, Uruguei-runduni, og kom ístaðin fyri GATT.
Føroyar[rætta | rætta wikitekst]
WTO hevur sum ein av teimum fáu heimsfelagsskapunum í sínum ásetingum, at bæði sjálvstøðug ríkir og sjálvstøðug tollumveldi kunnu gerast limir við at ganga undir treytirnar og sáttmálarnar, sum eru karmurin um WTO. Føroyar hava altso rætt til sjálvstøðugan limaskap. Felagsskapurin orðar tað soleiðis: “Any state or customs territory having full autonomy in the conduct of its trade policies may join (“accede to”) the WTO, but WTO members must agree on the terms” [3]. Tað krevst altso, at myndugleikarnir, ið søkja, hava fult ræði á sínum handilspolitsku viðurskiftum. Og síðani verða samráðingar um treytir og tíðarfreistir, har at enda øll limalondini skulu samtykkja at taka upp nýggja limalandið. Bæði fullveldisríki og sjálvstøðug tolløki við ræði á uttanríkis handilsviðurskiftum kunnu gerast limir. Føroyar kunnu metast at vera eitt sjálvstøðugt tolløki við ræði á uttanríkis handilsligum viðurskiftum.


text:
- Vit meta, at um danska krónan styrknar millum 10 og 20 prosent mótvegis evruni, so versnar rakstrarúrslitið (EBIT) hjá Bakkafrost fyri 2016-17 við millum 11 og 36 prosentum.
Tað skrivar norski bankin DNB í partabrævafrágreiðingini, sum bankin gjørdi fríggjadagin.
DNB ger eina frágreiðing hvønn dag, og nú bretar skulu atkvøða um framtíðar limaskapin í ES, er størsti spenningurin um tað úrslitið - og avleiðingar, um bretar gera av at fara úr ES.
Tað sum hevur serliga stóran týdning eru búskaparligu avleiðingarnar, og har hevur kursgongdin á bæði bretska pundinum og evruni stóran týdning.
Norski bankin roknar við, at bæði pund og evra vikna í mun til hini gjaldoyruni, og so setur bankin eisini spurnartekn við tann veruleika, at danska krónan í fleiri ár hevur verið læst móti evruni.
- Marknaðirnir seta spurnartekn við, um hetta kann halda fram, skrivar DNB í frágreiðingini.
Viknar evran í mun til donsku krónuna, so kann tað fáa avleiðingar fyri Bakkafrost, sum sambært DNB hevur allar sínar útreiðslur í donskum krónum og inntøkurnar í evrum og í dollarum.
Tað hevur so við sær, at um Bretland fer úr ES-samstarvinum, so kemur tað at kosta dýrt hjá føroyska felagnum.
DNB leggur tí upp til, at íleggjarar bíða við at keypa partabrøv í føroysku fyritøkuni.
Hetta seinasta hevur tó ikki ordiliga rinið við, tí í dag er kursurin hækkaður. Tað vil siga, at eftirspurningurin frá keyparunum hevur verið til staðar. Eisini í dag.


text:
18.mai 2017 verður aftur hildin serstakur granskingardagur á Landssjúkrahúsinum. Hetta er fimta ár á rað, har sjóneykan verður sett á gransking, ið verður framd á ella hevur samband við Landssjúkrahúsið.
Granskingarnevndin á Landssjúkrahúsinum metir, at við góðu royndunum frá undanfarnu árum, kunnu vit bert staðfesta, at tørvur og áhugi er fyri, at gransking á Landssjúkrahúsinum verður lýst á serstøkum tiltaki.
Á Granskingardegnum verður enn eina ferð høvi at hoyra um og síggja granskingarverkætlanir, ið hava eitt ávíst tilknýti til Landssjúkrahúsið. Eins og seinast verður høvi hjá øllum starvsfólki á Landssjúkrahúsinum at vera við á degnum. Eisini verða starvsfólk og samstarvsfelagar á øðrum viðkomandi stovnum boðin við og umboð frá viðkomandi myndugleikum.
Høvi verður at hoyra fleiri styttri fyrilestrar og síggja framsýning av verkætlanarpostarum. Aftur í ár verður skipað fyri kapping millum tey, ið hava latið inn postara til Granskingardagin – heiðursløn verður latin besta postara, ið verður valdur av serstakari nevnd.
Sí skránna HER